

**Milí Beľania,**

dostáva sa Vám do rúk strategický dokument Komunitný plán sociálnych služieb mesta Spišská Belá spracovaný na roky 2017 – 2023 s výhľadom do roku 2030. Tento rozsiahly dokument je výsledkom spolupráce odborníkov v oblasti sociálnych služieb, zamestnancov mestského úradu, členov pracovných skupín, poskytovateľov sociálnych služieb a v neposlednom rade aj Vás, obyvateľov mesta.

Vďaka komunitnému plánu sa nám bude dariť adresnejšie a efektívnejšie využívať financie mestského rozpočtu pre skvalitnenie sociálnych služieb tam, kde je to potrebné a dôležité. Dokument je podkladom nielen pre odborníkov, ale pre všetkých obyvateľov mesta. Pri jeho príprave sme volili spôsob, ktorý je zrozumiteľný širokej verejnosti. Poďakovanie patrí všetkým za ochotu, profesionalitu a najmä spoluprácu pri tvorbe Komunitného plánu sociálnych služieb mesta Spišská Belá.

Mám zato, že komunitné plánovanie bude stálou súčasťou praxe a procesov smerujúcich k rozvoju, zefektívneniu a skvalitneniu sociálnych služieb na území mesta. Verím, že aktívna účasť zo strany poskytovateľov a obyvateľov mesta pretrvá aj pri realizácii navrhovaných opatrení, ako aj pri nevyhnutnom budúcom aktualizovaní tohto strategicky dôležitého dokumentu nášho mesta. Som presvedčený, že dobré rozhodnutia a efektívne činy vznikajú ako výsledok dobre pripraveného strategického plánovania.

Všetkým realizátorom a poskytovateľom sociálnych služieb želám veľa úspechov pri mobilizácii zdrojov a napĺňaní plánovaných zámerov v našom meste.



JUDr. Štefan Bieľak

primátor mesta Spišská Belá

**Poďakovanie**

Ďakujeme obyvateľom mesta Spišská Belá, organizáciám pôsobiacim v sociálnej oblasti, zamestnancom mestského úradu a všetkým, ktorí svojim pozitívnym prístupom, konštruktívnym postojom a aktivitou, námetmi a postrehmi prispeli k tvorbe Komunitného plánu sociálnych služieb mesta Spišská Belá na roky 2017 – 2023 s výhľadom do roku 2030.

**Hlavný zostavovateľ:**

**Ing. Anna Mlaková** - Oddelenie sociálnych vecí, MsÚ Spišská Belá

**Spracovateľský kolektív:**

**Mgr. Anna Sisková** - Evidencia obyvateľstva, MsÚ Spišská Belá

**PhDr. Alexandra Olekšáková** - Oddelenie PR a medzinárodnej spolupráce, MsÚ Spišská Belá

**Mgr. Marek Podolinský** - Správa počítačových sietí a informačných technológií, MsÚ Spišská Belá

**Mgr. Eva Ďurišová -** Oddelenie regionálneho rozvoja, MsÚ Spišská Belá

**Mgr. Katarína Hradická -** Oddelenie regionálneho rozvoja, MsÚ Spišská Belá

**Mgr. Renáta Charitunová** - Zariadenie opatrovateľskej služby, Spišská Belá

**Marianna Mačáková** - Denné centrum, Spišská Belá

**Marcela Sisková** - Matričný úrad, Spišská Belá

**Mgr. Gabriela Jadušová** - Oddelenie hmotnej núdze, náhradného výživného a štátnych

sociálnych dávok, ÚPSVaR Kežmarok

## Mgr. Marcela Nadányiová - Oddelenie sociálnoprávnej ochrany detí a sociálnej kurately, ÚPSVaR Kežmarok

**Mgr. Zuzana Grotkovská** - Oddelenie peňažných príspevkov na kompenzáciu ŤZP a

posudkových činností, ÚPSVaR Kežmarok

**Ing.Alena Krajčová** - Oddelenie služieb pre občana, ÚPSVaR Kežmarok

**Bc. Miriam Bachledová** - FACE CLUB nízkoprahové denné centrum pre rodiny s deťmi, Spišská Belá

**PhDr. Daniela Maňasová, PhD.** - Kľúč n.o., Bratislava

Editoval : Mesto Spišská Belá

Kontakt: Mesto Spišská Belá

Petzvalova 18, Spišská Belá

Telefón: 052/4680518, 4680500, 4680511

e-mail: [mlakova@spisskabela.sk](mailto:mlakova@spisskabela.sk), [siskova@spisskabela.sk](mailto:siskova@spisskabela.sk), web: [www.spisskabela.sk](http://www.spisskabela.sk)

**Úvod**

Sociálne služby pomáhajú ľuďom udržať si alebo znovu si vydobiť miesto v prirodzenom spoločenskom prostredí. Úlohy, ktoré mestu v súvislosti s poskytovaním sociálnych služieb vyplývajú, sú vymedzené zákonom. Nepriaznivý demografický vývoj vo vzťahu k rastúcemu podielu skôr narodených občanov, ako aj dopady spoločenských zmien na rodiny a zamestnanosť ľudí prinášajú nárast požiadaviek na riešenie rôznych sociálnych problémov. Zároveň kladú stále vyššie požiadavky na sociálne služby.

Komunitné plánovanie sociálnych služieb je jednou zo základných metód riadenia rozvojových procesov, pomocou tejto metódy je možné vytvárať sociálne služby tak, aby zodpovedali miestnym špecifikám a potrebám jednotlivých občanov. Výsledkom tohto procesu je Komunitný plán sociálnych služieb mesta Spišská Belá na rok 2017-2023 s odhadom do roku 2030, ktorý Vám predkladáme.

**Komunitný plán sociálnych služieb mesta Spišská Belá na roky 2017-2023 s výhľadom do roku 2030** ako strategický dokument je výsledok spolupráce odborníkov v oblasti sociálnych služieb. Predstavuje výsledok spolupráce všetkých aktérov v oblasti poskytovania sociálnych služieb v meste Spišská Belá, ktorí prejavili záujem rozširovať, skvalitňovať a ďalej rozvíjať už existujúce sociálne služby v meste tak, aby Komunitný plán odzrkadlil potreby obyvateľov mesta Spišská Belá.

Komunitný plán sociálnych služieb mesta Spišská Belá na obdobie rokov 2017– 2023 s výhľadom do roku 2030 prioritne podporuje rozvoj sociálnych služieb pre rodiny s deťmi a pre osoby ohrozené sociálnou exklúziou, zameriava sa na podporu tvorby pracovných príležitostí pre občanov s ťažkým zdravotným postihnutím, ako aj na dosiahnutie bezbariérovosti a na rozvoj dobrovoľníctva.

Tento komunitný plán sociálnych služieb tvorí východiskový, strednodobý dokument, ktorý vytvára predpoklady pre plánovanie, financovanie a časové zosúladenie rozvoja sociálnych služieb. Je to otvorený, živý dokument, ktorý flexibilne reaguje na potreby obyvateľov mesta Spišská Belá. Komunitný plán sociálnych služieb sa bude priebežne vyhodnocovať a prispôsobovať sa meniacej sa legislatíve ako aj potrebám obyvateľov mesta.

**OBSAH**

[1. TEORETICKÉ ASPEKTY KOMUNITNÉHO PLÁNOVANIA 7](#_Toc486510467)

[1.1 Výklad pojmov 7](#_Toc486510468)

[1.2 Podstata komunitného plánovania](#_Toc486510469) 9

[1.2.1 Ciele komunitného plánovania 10](#_Toc486510470)

[1.2.2 Princípy komunitného plánovania 10](#_Toc486510471)

[1.2.3 Účastníci komunitného plánovania 10](#_Toc486510472)

[1.2.4 Fázy komunitného plánovania 10](#_Toc486510473)

[1.3 Legislatívny rámec tvorby Komunitného plánu sociálnych služieb 11](#_Toc486510474)

[1.3.1 Národné priority rozvoja sociálnych služieb na roky 2015-2020 11](#_Toc486510475)

[1.3.2 Program a ciele hospodárskeho a sociálneho rozvoja Prešovského samosprávneho kraja 11](#_Toc486510476)

[1.3.3 Program hospodárskeho rozvoja a sociálneho rozvoja mesta Spišská Belá na roky 2014-2020 12](#_Toc486510477)

[1.3.4 Právny rámec poskytovania sociálnych služieb v SR 14](#_Toc486510478)

[2. PROCES TVORBY KOMUNITNÉHO PLÁNU SOCIÁLNYCH SLUŽIEB MESTA SPIŠSKÁ BELÁ 17](#_Toc486510479)

[2.1 Úloha Mesta Spišská Belá v procese tvorby a naplánovania komunitného plánu sociálnych služieb 17](#_Toc486510480)

[2.1.1 Priebeh prípravy komunitného plánu mesta Spišská Belá 18](#_Toc486510481)

[3. ANALÝZA SOCIOLOGICKÝCH, DEMOGRAFICKÝCH, EKONOMICKÝCH A SOCIÁLNYCH ÚDAJOV MESTA SPIŠSKÁ BELÁ 20](#_Toc486510482)

[3.1 Demografická a sociologická charakteristika mesta Spišská Belá 21](#_Toc486510483)

[3.2 Sociálna charakteristika mesta Spišská Belá 24](#_Toc486510484)

[4. ANALÝZA STAVU A ÚROVNE POSKYTOVANÝCH SOCIÁLNYCH SLUŽIEB V MESTE SPIŠSKÁ BELÁ 27](#_Toc486510485)

[4.1 Analýza poskytovateľov sociálnych služieb 27](#_Toc486510486)

4.2 Vyhodnotenie dotazníkového prieskumu sociálnych služieb v meste Spišská Belá 29

[5. SWOT ANALÝZA 34](#_Toc486510487)

[5.1 Základná charakteristika SWOT analýzy 34](#_Toc486510488)

[5.3 Ciele a priority rozvoja sociálnych služieb v meste Spišská Belá 38](#_Toc486510489)

[5.4 Monitoring a hodnotenie 42](#_Toc486510490)

[ZÁVER 42](#_Toc486510491)

Príloha (dotazník) [43](#_Toc486510494)



TEORETICKÉ ASPEKTY

KOMUNITNÉHO PLÁNOVANIA

# 1. TEORETICKÉ ASPEKTY KOMUNITNÉHO PLÁNOVANIA

Komunitné plánovanie sa v súčasnosti dostáva čoraz viac do pozornosti spoločnosti. Sčasti je to zákonom stanovená povinnosť obcí, sčasti spoločnosť začína vnímať potrebu takéhoto druhu plánovania. V uplynulých rokoch sme dospeli k extrovertnosti aj v oblasti sociálnej služby, konkrétne v oblasti plánovania sociálnych služieb.

Dospievanie v tejto oblasti spočíva hlavne v podstate analýzy aktuálneho stavu ako aj vo vypracovaní prognóz v nadväznosti na zistené skutočnosti.

Komunitné plánovanie je proces, ktorý zmapuje miestne potreby sociálnych služieb a porovnáva ich so zdrojmi a príležitosťami, ktoré má daná komunita k dispozícií. Vo všeobecnosti ide o metódu plánovania za priamej účasti verejnosti, t. j. komunity, ktorej sa daná oblasť plánovania priamo týka, resp. členovia ktorej budú služby v danej oblasti využívať.

## 1.1 Výklad pojmov

**Komunita** - pojem komunita sa používa v rôznych významoch. Pochádza z latinského comunitas = spoločenstvo, spoločnosť, ale aj vľúdnosť, láskavosť, zmysel pre spoločnosť.

Ide o skupinu ľudí, ktorých zoskupuje geografický, politický, sociálny, alebo ekonomický spoločný aspekt. V komunitnom plánovaní pojem komunita predstavuje skupinu obyvateľov, ktorá je vymedzená geograficky a sociálne a v ktorej ľudia spolupracujú, aby naplnili svoj život, podieľajú sa na spoločnej kultúre a podobne (Matoušek, 2008). V prípade geografickej komunity majú jej členovia konkrétne vzťahy k miestu svojho bydliska a jeho okoliu a môžu byť v podobnej sociálnej, ekonomickej a spoločenskej situácii ako iní obyvatelia tej istej časti. Sociálna komunita zase predstavuje skupinu osôb, ktoré majú spoločné sociálne znaky, prevažne sociálneho znevýhodnenia. Jedná sa teda o skupiny ľudí, ktoré môžu byť organizované, ale aj neorganizované, majú spoločné problémy, hodnoty a záujmy a sú schopní dohodnúť sa na spoločnom riešení.

**Sídelná alebo regionálna komunita** – je jedna z dvoch druhov komunít rozlíšených podľa vzájomných sociálnych väzieb medzi jej členmi. Regionálna komunita je zoskupenie ľudí, žijúcich na vymedzenom geografickom území, ako napr.: ulica, mestská časť, dedina či mesto. Charakteristickým znakom komunity sú citové, intelektuálne a kultúrne vzťahy medzi jej členmi, ktorí môžu mať vzťah k danému miestu, bydlisku, môže ich sem viazať spoločný osud, rôzne životné udalosti alebo situácie, často sú v podobnej ekonomickej či sociálnej situácií, spoločenskej úrovni, môžu mať podobné alebo totožné etické hodnoty.

Jadro regionálnej komunity tvoria primárne: rodiny, priateľské, pracovné, spoločenské či záujmové skupiny.

**Duchovná komunita** – je ďalším druhom komunity so vzájomnými sociálnymi väzbami medzi jej členmi. Oproti regionálnej komunite, medzi členmi duchovnej komunity je duchovná priazeň, pričom ich vzájomný kontakt nie je podmienený osobným kontaktom. Členovia nemusia byť viazaní na vymedzenú lokalitu a napriek tomu sú kultúrne, intelektovo a spoločensky na jednej úrovni.

**Sociálna komunita alebo komunita s potrebou spoločenskej intervencie** – je skupina osôb, žijúca na regionálne vymedzenom území, pričom ich spoločným znakom okrem iného je aj ich sociálne znevýhodnené postavenie oproti majoritnej spoločnosti (dlhodobá resp. generačná nezamestnanosť, nízka životná úroveň). Trvalým následkom ich sociálne znevýhodneného postavenia je ich rastúca závislosť pri uspokojovaní základných životných podmienok na iných fyzických, právnických osobách alebo na štáte.

**Komunitná práca** – má viesť, resp. motivovať členov komunity k riešeniu, prekonaniu ich problémov v spolupráci so skupinami a organizáciami, so zvyšovaním ich pocitu solidarity a kompetencií.

„Proces, pomáhajúci ľuďom, aby spoločnou aktivitou vyriešili problém miestnej komunity, prípadne zlepšili podmienky svojho života v komunite. Tento proces obvykle vyžaduje časť profesionálnych sociálnych pracovníkov.“(Matoušek, 2008)

Komunitná sociálna práca- sociálna práca, ktorej cieľom je aktivizácia formálnych a neformálnych sociálnych sietí v rámci komunity.

**Sociálna práca** - v najužšom slova zmysle je priamy, zámerný kontakt sociálneho pracovníka s jeho klientom, v záujme stanovenia sociálnej diagnózy a realizácie sociálnej terapie. V širšom ponímaní sociálna práca zahŕňa v sebe aj aplikáciu rôznych technických opatrení (poskytnutie sociálnych služieb a dávok sociálnej pomoci), odborné využívanie posudkov a rozhodnutí v spolupráci s rôznymi inštitúciami, organizáciami tretieho sektora a inými odborníkmi.

**Sociálna služba** – je odborná činnosť, obslužná činnosť alebo ďalšia činnosť alebo súbor týchto činností, ktoré sú zamerané na:

* prevenciu vzniku nepriaznivej situácie, riešenie nepriaznivej sociálnej situácie alebo zmiernenie nepriaznivej sociálnej situácie fyzickej osoby, rodiny alebo komunity,
* zachovanie, obnovu alebo rozvoj schopností fyzickej osoby viesť samostatný život a na podporu jej začlenenia do spoločnosti,
* zabezpečenie nevyhnutných podmienok na uspokojovanie základných životných potrieb fyzickej osoby,
* riešenie krízovej sociálnej situácie fyzickej osoby a rodiny,
* prevenciu sociálneho vylúčenia fyzickej osoby a rodiny.“ (zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákon o sociálnych službách)

Sociálna služba je súbor činností, poskytovaných verejnou správou, súkromnými poskytovateľmi alebo organizáciami tretieho sektora ako pomoc v nepriaznivej sociálnej situácií alebo ako prevencia pred sociálnym vylúčením.

Sociálna služba sa poskytuje:

- ambulantnou formou – prijímateľ sociálnej služby dochádza do miesta poskytovania sociálnej služby,

- terénnou formou – sociálna služba je poskytovaná v prirodzenom prostredí prijímateľa sociálnej služby,

- pobytovou formou – sociálna služba sa poskytuje v zariadení a súčasťou sociálnej služby je aj ubytovanie. Môže byť poskytovaná ako celoročná alebo ako týždenná sociálna služba.

**Nepriaznivá sociálna situácia** – je ohrozenie osoby pred sociálnym vylúčením alebo obmedzenie jej schopnosti sa spoločensky začleniť, či už samostatne riešiť svoje problémy, hlavne z nasledovných dôvodov:

* nezabezpečené základné podmienky na uspokojovanie základných životných potrieb(jedlo, ošatenie, prístrešie),
* životné návyky, spôsob života, závislosť od návykových látok a ich následné škodlivé činnosti,
* ťažké zdravotné postihnutie alebo nepriaznivý zdravotný stav,
* dieťa so zdravotným postihnutím v osobnej starostlivosti,
* zotrvávanie v segregovanej lokalite s koncentrovanou generačnou chudobou,
* dovŕšenie veku potrebného na nárok na starobný dôchodok,
* ohrozovanie správaním iných fyzických osôb.

## 1.2 Podstata komunitného plánovania

„Komunita je miesto, kde človek môže získavať emocionálnu podporu, ocenenie a praktickú pomoc v každodennom živote.“ (Matoušek, 2003).

Komunitné plánovanie je jedna zo základných metód riadenia rozvojových procesov. Jej obsahom je absorbovať názory celej komunity/mesta, ktoré umožnia spracovať podkladové materiály pre rôzne oblasti verejného života. Ide o proces, ktorý pomáha v spolupráci s komunitou na plánovaní a poskytovaní lepších a kvalitnejších služieb, ktoré budú znamenať skutočný prínos a zmenu v životoch ľudí. Ide o otvorený proces zistenia a analýzy potrieb, zdrojov a modelovania optimálnych riešení v oblasti sociálnych služieb.

Plán je vypracovaný program postupu, ako sled vzájomne previazaných aktivít (činností, krokov) vedúcich k tomu, aby stanovené ciele boli uskutočnené v stanovenom čase a v požadovanej kvalite.

Komunitné plánovanie sa v súčasnosti stáva aktívnou zložkou regionálnej či národnej politiky. Predstavuje určitý vzťah medzi zadávateľmi, poskytovateľmi a prijímateľmi sociálnych služieb. Je nástrojom, ktorý aj za účasti verejnosti poukazuje na potreby občanov

a následne hľadá riešenie ich sociálnych potrieb.

Hlavným nástrojom komunitného plánovania je Komunitný plán sociálnych služieb, ktorý stanovuje krátkodobé ciele a priority a smeruje k dosiahnutiu dlhodobej vízie rozvoja sociálnych služieb v regióne. Jeho náplňou je identifikovať sociálne problémy mesta a zvoliť stratégiu ich riešenia so zreteľom na klienta, poskytovateľov služieb, technickej vybavenosti a pod. Výsledkom je strategický dokument, ktorý reflektuje potreby a kapacitu komunity, snaží sa aktívne zapájať čo najväčší počet obyvateľov do jeho tvorby, čo prispieva k pocitu väčšej demokracie na lokálnej úrovni a teda napĺňa cieľ rozširovania a skvalitňovania poskytovania sociálnych služieb v meste.

Zákon č. 448/ 2008 Z.z. o sociálnych službách ukladá povinnosť obciam a mestám plánovať sociálne služby na základe komunitného plánovania. Podľa § 83 ods. 2: ,,Obec vypracúva a schvaľuje komunitný plán sociálnych služieb na základe národných priorít rozvoja sociálnych služieb, v ktorom zohľadňuje miestne špecifiká a potreby fyzických osôb v oblasti sociálnych služieb poskytovaných v jej územnom obvode, určuje potreby rozvoja sociálnych služieb a určuje personálne podmienky, finančné podmienky, prevádzkové podmienky a organizačné podmienky na ich zabezpečenie.”

# Komunitný plán sociálnych služieb a koncepcia rozvoja sociálnych služieb obsahuje podľa zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, podľa § 83 ods.5:

1. Analýzu stavu poskytovaných sociálnych služieb v územnom obvode obce alebo vyššieho územného celku vrátane vyhodnotenia materiálno-technického vybavenia sociálnych služieb a vzdelanostnej štruktúry zamestnancov poskytovateľa sociálnej služby,

2. analýzu požiadaviek prijímateľov sociálnej služby a ďalších obyvateľov v územnom obvode obce na rozvoj sociálnych služieb podľa jednotlivých druhov sociálnych služieb a cieľových skupín,

3. analýzu sociologických a demografických údajov v územnom obvode obce

4. určenie cieľov a priorít rozvoja sociálnych služieb v územnom obvode obce,

5. časový plán realizácie komunitného plánu sociálnych služieb alebo koncepcie rozvoja sociálnych služieb vrátane určenia personálnych, finančných, prevádzkových a organizačných podmienok na ich realizáciu,

6. spôsob vyhodnocovania plnenia komunitného plánu sociálnych služieb alebo koncepcie rozvoja sociálnych služieb.

### 1.2.1 Ciele komunitného plánovania

Cieľom komunitného plánovania je:

- oboznámiť sa s potrebami a požiadavkami prijímateľov sociálnych služieb,

- poznať plány a predstavy poskytovateľov sociálnych služieb,

- zosúladiť potreby a požiadavky prijímateľov sociálnych služieb s plánmi

a predstavami poskytovateľov sociálnych služieb,

- vytvoriť prognózu naplnenia žiadaných sociálnych služieb,

- poskytovať sociálne služby odkázaným občanom,

- zabezpečiť efektívne hospodárenie investovanými zdrojmi.

- zvýšiť kvalitu a dostupnosť už poskytovaných sociálnych služieb,

- stanoviť priority ďalšieho rozvoja sociálnych služieb.

### 1.2.2 Princípy komunitného plánovania

Princípy plánovania sociálnych služieb v procese komunitného plánu:

- princíp triády, ktorý predstavuje spoluprácu zadávateľov, poskytovateľov a užívateľov sociálnych služieb a rovnako princíp dohody, ktorý je charakterizovaný výsledným plánom,

- princíp rovnosti, ktorý zaručuje každému právo zaujímať sa o veci verejné. Každý občan má právo sa slobodne vyjadriť a zároveň nikto nesmie byť vylúčený a diskriminovaný.

- princíp skutočných potrieb, čo charakterizuje analýza popisujúca stav služieb,

- princíp kompetencie účastníkov, ktorý kladie dôraz na profesionalitu, zodpovednosť.

### 1.2.3 Účastníci komunitného plánovania

Vypracovať komunitný plán je zákonom stanovenou povinnosťou každej obce. Zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov okrem tejto povinnosti určí aj skupinu hlavných aktérov, za účasti ktorých je spracovaný komunitný plán. K hlavným účastníkom tvorby plánu patrí tzv. komunitná triáda a to:

- zadávatelia, ktorých predstavuje väčšinou obec alebo ňou poverené osoby,

- poskytovatelia, ktorí na určenom území poskytujú sociálne služby,

- prijímatelia sociálnych služieb, pre ktorých je komunitný plán určený a zároveň o potreby ktorých sa plán opiera.

Užívateľom sociálnych služieb je každý ten, ktorý služby prijíma, prijímal ich v minulosti, alebo mu budú poskytnuté v budúcnosti. Je to teda každý občan, ktorý k naplneniu svojich potrieb a predstáv potrebuje pomoc sociálnych služieb. Užívateľom sa môže stať v priebehu svojho života každý občan. Každý užívateľ sociálnej služby patrí v rámci komunitného plánu sociálnych služieb do niektorej z 5 cieľových skupín, ktoré sa identifikovali nasledovne:

* Rodina s deťmi a mládež
* Seniori
* Osoby so zdravotným postihnutím
* Osoby v obtiažnych životných situáciách
* Osoby aktívne v komunitách

Neoddeliteľnou zložkou je aj široká verejnosť, ktorá má rovnakú možnosť sa do procesu tvorby zapojiť a vyjadriť svoj názor.

### 1.2.4 Fázy komunitného plánovania

Proces komunitného plánovania popisuje Matoušek (2007) v šiestich fázach:

1. fáza - príprava - vytvorenie pracovnej skupiny -pozvanie ďalších účastníkov - plán na získanie podpory,

2. fáza - vytvorenie riadiacej štruktúry - zapojenie všetkých účastníkov - stanovenie štruktúry a pravidiel,

3. fáza - definovanie problémov a potrieb -predstava záujmov a potrieb - analýza potrieb, zhodnotenie existujúcich zdrojov -formovanie príležitostí a rizík,

4. fáza - návrh rozvoja sociálnych služieb -formulácia cieľov a priorít – pomenovanie prekážok - vypracovanie prehľadu zdrojov,

5. fáza - formulácia strategického rozvoja sociálnych služieb - formulácia plánov, vypracovanie konečnej verzie - predloženie komunitného plánu k diskusii a na schválenie,

6. fáza - realizácia plánov - realizácia - informovanie verejnosti - zapojenie nových partnerov.

## 1.3 Legislatívny rámec tvorby Komunitného plánu sociálnych služieb

### 1.3.1 Národné priority rozvoja sociálnych služieb na roky 2015-2020

Národné priority rozvoja sociálnych služieb reflektujú aktuálne výzvy v sociálnej oblasti, ku ktorým patrí predovšetkým rozvoj rôznorodých služieb starostlivosti na komunitnej úrovni, vrátane potreby modernizácie sociálnych služieb. Cieľom Národných priorít je pozitívne ovplyvniť rozvoj sociálnych služieb v Slovenskej republike v rokoch 2015 - 2020.

Špecifickým cieľom je:

- zabezpečiť realizáciu práva občana na poskytovanie sociálnej služby so zohľadnením ľudsko-právneho a nediskriminačného prístupu a dôrazom na rešpektovanie ľudskej dôstojnosti,

- zabezpečiť dostupnosť sociálnych služieb v súlade s potrebami cieľových skupín a komunity,

- zabezpečiť rozvoj sociálnych služieb dostupných pre osoby v segregovaných lokalitách s prítomnosťou koncentrovanej a generačne reprodukovanej chudoby,

- zvýšiť dostupnosť komunitných sociálnych služieb s dôrazom na rozvoj sociálnych služieb pre rodinu, ktorá sa stará o svojho člena, odkázaného na pomoc inej osoby pri sebaobsluhe,

- deinštitucionalizovať sociálne služby, presadiť princíp integrovanej dlhodobej zdravotno-sociálnej starostlivosti,

- zaviesť systém zabezpečenia a hodnotenia podmienok kvality poskytovaných sociálnych služieb

1.3.2 Program a ciele hospodárskeho a sociálneho rozvoja Prešovského samosprávneho kraja**2014 – 2020**

Na základe zistených analýz a odhalení nedostatkov v kľúčových oblastiach v rámci regiónu vo svojom PHSR na obdobie 2014 – 2020Prešovský samosprávy kraj vyhlásil rozvojovú stratégiu:

V súlade s programovacími dokumentmi širšej územnej pôsobnosti platnými pre SR a pre krajiny EÚ pri zahrnutí územných špecifík kraja sa bude vízia rozvoja PSK napĺňať v 3 prioritných oblastiach – v hospodárskej, sociálnej a environmentálnej. Pre každú oblasť je stanovený jeden hlavný strategický cieľ, ktorý sa bude dosahovať prostredníctvom viacerých špecifických cieľov, ktoré sú ďalej rozčlenené na konkrétnejšie opatrenia, pre ktoré budú rámcovo popísané oprávnené aktivity, resp. plánované projekty určené na implementáciu počas rokov 2015-2020.

**Strategický cieľ v hospodárskej oblasti:** Zvýšenie inovačného potenciálu a ekonomickej efektívnosti podnikania v kraji.

Strategický cieľ I. : Podpora podnikania a inovácií

* Podpora podnikania a zamestnanosti (uľahčenie prístupu k finančným zdrojom), podpora výskumu a vývoja a zavádzania technologických inovácií, rozvoj cestovného ruchu ako významného odvetvia ekonomiky kraja, podpora podnikania na vidieku (vrátane investícií do lesného hospodárstva a poľnohospodárstva).

Strategický cieľ II. : Dobudovanie bezpečnej a kvalitnej technickej infraštruktúry územia

* Optimalizácia dopravnej infraštruktúry pre lepšiu obslužnosť územia, rozširovanie komunikačnej infraštruktúry a zvyšovanie bezpečnosti prenosu dát, modernizácia a dobudovanie ostatnej technickej infraštruktúry vrátane energetiky z OZE.

**Strategický cieľ v sociálnej oblasti:** Skvalitnenie životných podmienok obyvateľov v kraji a rozvoj inkluzívnej občianskej spoločnosti.

Špecifický cieľ I.: Modernizácia vzdelávania s dôrazom na kvalitu života

* Podpora dobudovania chýbajúcich zariadení pred primárneho vzdelávania, skvalitnenie vzdelávania na základných školách a stredných školách a jeho priblíženie potrebám trhu práce, podpora nových foriem celoživotného vzdelávania a uznávania kompetencií s dôrazom na ohrozené skupiny, podpora ďalšieho vzdelávania dospelých pre meniace sa potreby trhu práce.

Špecifický cieľ II.: Budovanie a rozvoj centier zdravotníckych, sociálnych a komunitných služieb pre inkluzívnu občiansku spoločnosť

* Zvyšovanie dostupnosti rozvoja sociálnych služieb odkázaným osobám, podpora prevencie ochrany zdravia a skvalitnenie poskytovania zdravotníckej starostlivosti, podpora aktivizácie občanov v oblasti zvyšovania kvality života, obnovy pracovných návykov, rozvoja kultúrneho bohatstva, sociálnej inklúzie, zlepšenie existujúcich pracovných podmienok a podpora tvorby nových pracovných miest pre budovanie inkluzivného trhu práce.

Špecifický cieľ III.: Udržateľný rozvoj územia s dôrazom na podporu kultúrneho potenciálu

* Podpora strategického plánovania rozvoja a sektorovej spolupráce, ochrana a podpora šírenia kultúrneho dedičstva a regionálnej kultúrnej identity, podpora zabezpečenia bezpečnosti obyvateľov a bývania.

**Strategický cieľ v oblasti environmentálnej:** Ochrana ŽP a zdravia človeka a efektívnejšie využívanie prírodných zdrojov pre zabezpečenie udržateľného rozvoja územia.

### 1.3.3 Program hospodárskeho rozvoja a sociálneho rozvoja mesta Spišská Belá na roky2014-2020

Program hospodárskeho rozvoja a sociálneho rozvoja (ďalej len „PHSR“) je strednodobý strategický dokument. Je kľúčovým a základným dokumentom pre riadenie samosprávy, ktorý vychádza z poznania situácie a konkrétnych potrieb obyvateľov, podnikateľov, záujmových skupín a ďalších subjektov v území, formuluje svoju predstavu o budúcnosti spolu s činnosťami a projektmi na jej zabezpečenie.

Sociálne služby zabezpečuje mesto v súlade s platnou legislatívou. V rámci stratégie zvýšenia podielu sociálnych služieb poskytovaných komunitou a s cieľom zlepšiť sociálnu situáciu cieľových skupín (seniori, rodina v núdzi, ohrozená rodina, a pod.) bude potrebné integrovať služby sociálnej a zdravotnej starostlivosti v spolupráci s okolitými obcami a mestom Spišská Stará Ves vo väzbe na okresné mesto Kežmarok.

Cieľom PHSR mesta Spišská Belá na roky 2016 – 2023 je vytvoriť podmienky na efektívne a kvalitné poskytovanie existujúcich a podporu vzniku nových sociálnych služieb v zmysle platnej legislatívy v úzkej spolupráci s neverejnými poskytovateľmi.

Je potrebné pravidelne realizovať rôzne typy aktivít vo verejných priestoroch a takisto seniorom poskytnúť vhodnú formu finančného príspevku umožňujúceho účasť na vybraných aktivitách. Starnutie populácie je najdôležitejším fenoménom demografického vývoja v súčasnom svete a prejavuje sa svojimi dôsledkami i v podmienkach mesta Spišská Belá. Mesto Spišská Belá vytvorí podmienky pre aktívne starnutie obyvateľstva využitím ich vedomostí a zručností pre rozvoj mesta v oblasti neformálneho a záujmového vzdelávania, vytváraním podmienok pre ich dobrovoľnícku činnosť.

Nová legislatíva v oblasti poskytovania sociálnych služieb na miestnej úrovni - podpora prechodu inštitucionalizovaných služieb na služby komunitné vytvára ďalší priestor pre **rozšírenie opatrovateľskej služby** ako služby poskytovanej fyzickej osobe v jej domácom prostredí,  počet prijímateľov sociálnej služby bude rásť. Podpora komunitných služieb si vyžaduje aj **riešenie poskytovania stravovacích služieb pre seniorov, siete denných centier a stacionárov** v spolupráci aj s neverejnými poskytovateľmi sociálnych služieb, príp. rozšírenie existujúceho pobytového sociálneho zaradenia o týždenné pobyty, dočasnú starostlivosť a pod.

Integrácia služieb poskytovania zdravotnej starostlivosti a služieb sociálnej starostlivosti bude možná aj zriadením Centra integrovanej zdravotnej starostlivosti (CIZS) umiestneným v meste ako centrum siete poskytovateľov v širšom území mesta zahrňujúce poskytovanie služieb zdravotnej starostlivosti, vybraných sociálnych služieb a služieb podpory zdravia. Táto sieť by mala byť doplnená sieťou športových zariadení a voľnočasových aktivít v rámci mesta a jeho širšieho okolia ako súčasť programov podpory zdravia.

Mesto Spišská Belá je  súčasnosti zriaďovateľom pobytových sociálnych služieb, tieto sú poskytované aj neverejnými poskytovateľmi v súlade s novelou zákona č. 448/2008 Z.z. o sociálnych službách a o zmene a doplnení zákona č. 455/1991 Zb. o živnostenskom podnikaní /živnostenský zákon/ v znení neskorších predpisov.

Priestor na zlepšenie je aj v oblasti koordinácie a komunikácie sociálnych služieb. Samospráva bude pravidelne organizovať stretnutia inštitúcií pôsobiacich v sociálnej oblasti a zisťovať údaje o štruktúre a potrebách jednotlivých sociálnych skupín (aktualizácia Plánu komunitných služieb). V regionálnych a miestnych médiách bude informovať o činnosti inštitúcií pôsobiacich v oblasti sociálnych služieb a v spolupráci s partnermi bude realizovať propagačné aktivity zamerané na zvýšenie tolerancie obyvateľov voči osobám ohrozeným sociálnym vylúčením, elimináciu spoločenských predsudkov v sociálnej oblasti a zlepšenie informovanosti osamelých a izolovaných občanov, zavedie nové e-služby a sociálne služby využívajúce IKT pre seniorov.

V oblasti zlepšenia občianskej vybavenosti samospráva podporí výstavbu chýbajúcich prevádzok obchodu a služieb a zabezpečí modernizáciu objektov služieb vo vlastníctve mesta. Podporí úpravu objektov a komunikácií tak, aby pomohla odstrániť bariéry obmedzujúce pohyb a medziľudskú komunikáciu, čím uľahčí pohyb a orientáciu seniorom, zdravotne postihnutým, rodičom s kočíkmi, či cudzincom/návštevníkom mesta. Bude sa snažiť dosiahnuť vyvážený pomer medzi oddychovými a parkovacími plochami na území mesta.

V rámci vzdelávacej infraštruktúry je potrebné optimalizovať dostupnosť predškolského vzdelávania, základného vzdelávania, záujmového vzdelávania a rôznych foriem CŽV.

Na zabezpečenie kvalitného vzdelávania je potrebné modernizovať tak materiálno-technické vybavenie materských a základných škôl, ako aj prvky výchovno-vzdelávacieho systému, rozšíriť ponuku celoživotného vzdelávania s prepojením na záujmové príp. neformálne vzdelávanie. Obidva tieto prvky ovplyvňujú svojimi aktivitami, pravidlami a financovaním jednotlivé školy, školské zariadenia a zriaďovateľov – kam patrí samospráva, štát a jeho inštitúcie.

Na rozvoj vzdelávania samospráva využije aj prostriedky z fondov EÚ a vlastné rozpočtové prostriedky.

Kultúra, šport a iné spôsoby aktívneho využívania voľného času sú dôležitou súčasťou zdravia a kvalitného života obyvateľov mesta. Podmienky v meste Spišská Belá sú v súčasnosti dobré, sú ovplyvnené aj aktivitami v oblasti podpory CR, napriek tomu ich občania hodnotia ako nedostačujúce. Preto bude potrebné modernizovať materiálno-technické podmienky a zlepšiť systém pravidelnej ochrany a údržby objektov a priestorov v majetku mesta určených na šport, kultúru a voľný čas (stanoviť režim využívania priestorov, zaviesť funkciu správcu, zabezpečiť napojenie objektu na PCO/kamerový systém), dobudovať nové zariadenia a multifunkčné plochy a niektoré zariadenia a plochy vhodným spôsobom revitalizovať.

Úlohou samosprávy spestriť ponuku podujatí a zvýšiť informovanosť v tejto oblasti aj v úzkej spolupráci s neziskovými organizáciami a podporiť komunitné iniciatívy najmä v oblasti alternatívnych a nových aktivít pre voľný čas.

Lepšiu starostlivosť o kultúrne objekty a kultúrne dedičstvo bude možné dosiahnuť ~~s~~poluprácou subjektov v meste a viac zdrojovým financovaním, využitím možností sociálnej ekonomiky a dobrovoľníckych aktivít vrátane medzinárodnej spolupráce.

Na udržanie záujmu obyvateľov o miestnu kultúru bude samospráva musieť inovovať ponuku a propagáciu kultúrnych podujatí v meste. To znamená zabezpečiť ich žánrovú pestrosť, pravidelne informovať obyvateľov o kultúrnom dianí v meste, podporovať a koordinovať činnosť záujmových útvarov (spojenie s inými kultúrnymi podujatiami v regióne) a významnejšie ich zapájať do organizovania podujatí.

Pohyb je jedným zo spôsobov ako podporiť zdravý životný štýl, zlepšiť zdravotný stav obyvateľstva a znížiť výskyt civilizačných chorôb. V súčasnej dobe je potrebné nielen zvýšiť záujem obyvateľov o športové a pohybové aktivity najmä u mladých ľudí a seniorov, ale aj vytvoriť vhodné podmienky pre rôzne druhy športu a pohybových aktivít v meste aj ako súčasť adaptačných opatrení zmeny klímy.

Samospráva plánuje modernizovať športoviská v rámci objektov MŠ a ZŠ i mimo nich - dobudovať a sprístupniť trasy pre pohybové aktivity obyvateľov – dobudovanie cyklochodníkov a cyklotrás, multifunkčné plochy, bežecké a bežkárske trasy, značené turistické trasy ako chodníky zdravia v obci a okolí vhodne doplňujúce infraštruktúru CR.

Práca s mládežou je oblasťou, ktorú samospráva doteraz riešila iba čiastkovo. Mala by začať intenzívnejšie realizovať aktivity zamerané na zvýšenie záujmu mládeže o verejné dianie. Na podporu aktivít organizovaných, ale aj neformálnych mládežníckych skupín bude potrebné využiť skúsenosti mládežníckych organizácií a financie z viacerých zdrojov.

Samospráva bude podporovať projekty, ktoré sú zamerané na rozvoj životných hodnôt a zlepšenie medziľudskej komunikácie mladých ľudí, tiež projekty týkajúce sa ich budúcnosti (zamestnanie, vlastné podnikanie, zvyšovanie vzdelávania a získavanie zručností, bývanie, vlastná rodina) a projekty, ktoré podporujú aktívnu účasť mládeže vo verejnom živote. Jednotlivé činnosti by mal zastrešovať koordinátor voľného času a pre prácu s mládežou.

### 1.3.4 Právny rámec poskytovania sociálnych služieb v SR

Všetky hore uvedené strategicky významné a dôležité dokumenty majú korene v rôznych právnych predpisoch, o ktoré sa opiera celá konštrukcia sociálnej politiky Slovenskej republiky, či už oblasti sociálneho zabezpečenia, sociálnej pomoci alebo sociálnych služieb.

Samozrejme, právna legislatíva je rozsiahla a jednotlivé predpisy sa navzájom doplňujú a nadväzujú. V sociálnej oblasti sú používané hlavne nasledovné právne predpisy:

- zákon č. 448/ 2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon)

- zákon č. 305/2005 Z. z. o sociálno-právnej ochrane detí a sociálnej kuratele a o zmene a doplnení niektorých zákonov

- zákon č. 36/2005 Z. z. o rodine v znení neskorších predpisov

- zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov

- zákon č. 600/2003 Z.z. o prídavku na dieťa a o zmene a doplnení zákona č. 461/2003 Z. z. o sociálnom poistení

- zákon č. 561/2008 Z. z. o príspevku na starostlivosť o dieťa a o zmene a doplnení niektorých zákonov

- zákon č. 627/2005 Z. z. o príspevkoch na podporu náhradnej starostlivosti o dieťa

- zákon č. 238/1998 Z. z. o príspevku na pohreb

- zákon č. 417/2013 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov

- zákon č. 201/2008 Z. z. o náhradnom výživnom

- zákon č. 601/2003 o životnom minime a o doplnení niektorých zákonov v znení neskorších predpisov

- zákon č. 544/210 o dotáciách v pôsobnosti Ministerstva práce, sociálnych vecí a rodiny Slovenskej republiky

- zákon č. 539/2008 Z. z. o podpore regionálneho rozvoja

- zákon č. 369/1990 Zb. o obecnom zriadení.



PROCES TVORBY KOMUNITNÉHO PLÁNUSOCIÁLNYCH SLUŽIEB

MESTA SPIŠSKÁ BELÁ

# 2. PROCES TVORBY KOMUNITNÉHO PLÁNU SOCIÁLNYCH SLUŽIEB MESTA SPIŠSKÁ BELÁ

Komunitný plán sociálnych služieb mesta Spišská Belá na roky 2017 – 2023 s výhľadom na rok 2030 obsahuje najmä (v zmysle § 83 ods. 5 zákona č. 448/2008 Z. z. o sociálnych službách):

1. analýzu stavu poskytovaných sociálnych služieb v územnom obvode mesta, vrátane vyhodnotenia materiálno-technického vybavenia sociálnych služieb a vzdelanostnej štruktúry zamestnancov poskytovateľa sociálnej služby,

2. analýzu požiadaviek prijímateľov sociálnej služby a ďalších obyvateľov v územnom obvode obce na rozvoj sociálnych služieb podľa jednotlivých druhov sociálnych služieb a cieľových skupín,

3. analýzu sociologických údajov a demografických údajov v územnom obvode mesta,

4. určenie cieľov a priorít rozvoja sociálnych služieb v územnom obvode mesta,

5. časový plán realizácie komunitného plánu sociálnych služieb vrátane určenia personálnych podmienok, finančných podmienok, prevádzkových podmienok a organizačných podmienok na ich realizáciu,

6. spôsob vyhodnocovania plnenia komunitného plánu sociálnych služieb.

## 2.1 Úloha Mesta Spišská Belá v procese tvorby a naplánovania komunitného plánu sociálnych služieb

Komunitné plánovanie zisťuje, vyplývajúc z analýzy potrieb, nedostatky v súvislosti s poskytovaním sociálnych služieb a stanovuje priority budúceho rozvoja.

Zapojením do prípravy komunitného plánu aj subjektov, pôsobiacich v systéme sociálnych služieb, sa zvýšil podiel občanov na rozhodovacom procese o konečnej podobe priorít a cieľov v oblasti sociálnych služieb v meste Spišská Belá.

Vďaka úzkej spolupráci všetkých strán boli objavené ďalšie príležitosti, možnosti a odhalené rizika či hrozby v oblasti poskytovania sociálnych služieb, ktoré prispeli ku kvalite a zmysluplnosti navrhovaných opatrení.

Pri príprave komunitného plánu sa vychádzalo:

- zo zákona č. 448/2008 Z. z. o sociálnych službách v znení neskorších predpisov,

- údajov Štatistického úradu SR,

- vlastných štatistických údajov,

- údajov, získaných na základe prieskumu v meste Spišská Belá ,

- údajov Úradu práce, sociálnych vecí a rodiny Kežmarok,

- konzultácií s poskytovateľmi sociálnych služieb v meste Spišská Belá,

- národných priorít Ministerstva práce, sociálnych vecí a rodiny Slovenskej republiky,

- Koncepcie rozvoja sociálnych služieb Prešovského samosprávneho kraja na roky2014-2020,

- Programu hospodárskeho a sociálneho rozvoja mesta Spišská Belá na roky 2014-2020,

- vlastných skúseností Mestského úradu v Spišskej Belej

- z údajov získaných z prieskumu verejnej mienky (prostredníctvom dotazníkov).

Proces komunitného plánu sociálnych služieb prebiehal 4 mesiace od apríla 2017 do júla 2017. Bola vytvorená pracovná skupina zo zamestnancov MsÚ, ktorej členovia sa pravidelne stretávali na pracovných stretnutiach. Dotazníkovou formou zistené informácie boli zosumarizované, vyhodnotené a na ich základe bol stanovený strategický cieľ, v rámci neho priority, opatrenia a jednotlivé aktivity na dosiahnutie strategického cieľa.

### 2.1.1 Priebeh prípravy komunitného plánu mesta Spišská Belá

- Informatívna správa o príprave Komunitného plánu sociálnych služieb mesta Spišská Belá v MsZ dňa 26.04.2017,

- príprava a zostavenie dotazníka pre občanov a prijímateľov sociálnych služieb,

- prvé pracovné stretnutie členov pracovnej skupiny – skompletizovanie dotazníkov ,

- informovanie verejnosti o príprave komunitného plánu sociálnych služieb a o možnosti zapojenia sa do procesu komunitného plánovania vyplnením dotazníka,

- distribúcia a zber dotazníkov od občanov a prijímateľov sociálnych služieb,

- vyhodnotenie dotazníkového prieskumu, analýza stavu poskytovaných sociálnych služieb, analýza požiadaviek prijímateľov sociálnych služieb a verejnosti,

- druhé pracovné stretnutie členov pracovnej skupiny – na základe výsledkov vyhodnotenia a analýz údajov zistených z dotazníkového prieskumu predbežne určiť ciele, priority, opatrenia a aktivity,

- spracovanie SWOT analýzy,

- návrh komunitného plánu sociálnych služieb – pripomienkovanie a verejné prerokovanie,

- zverejnenie návrhu Komunitného plánu sociálnych služieb,

- zapracovanie pripomienok a príprava Komunitného plánu sociálnych služieb na schválenie mestskému zastupiteľstvu Spišská Belá,

- prerokovanie a schválenie Komunitného plánu sociálnych služieb mesta Spišská Belá 2017 – 2023 s výhľadom na rok 2030 v mestskom zastupiteľstve,

- monitoring a vyhodnotenie Komunitného plánu sociálnych služieb mesta Spišská Belá 2017-2023 s výhľadom na rok 2030 – ročne.




ANALÝZA SOCIOLOGICKÝCH, DEMOGRAFICKÝCH, EKONOMICKÝCH A SOCIÁLNYCH ÚDAJOV


MESTA SPIŠSKÁ BELÁ

# 3. ANALÝZA SOCIOLOGICKÝCH, DEMOGRAFICKÝCH, EKONOMICKÝCH A SOCIÁLNYCH ÚDAJOV MESTA SPIŠSKÁ BELÁ

Mesto Spišská Belá sa nachádza v severnej časti Popradskej kotliny, pod mohutnými Belianskymi Tatrami, na križovatke ciest do Kežmarku, Starej Ľubovne, Zamaguria a Vysokých Tatier. Mestskou časťou mesta Spišská Belá sú Strážky.



Obrázok 1Poloha mesta Spišská Belá na Slovensku



Obrázok 2Poloha mesta Spišská Belá v rámci Prešovského kraja.

**Základné údaje o meste:**

**Štát:** [Slovensko](http://sk.wikipedia.org/wiki/Slovensko)**Kraj:** [Prešovský kraj](http://sk.wikipedia.org/wiki/Pre%C5%A1ovsk%C3%BD_kraj)

**Okres:** [Kežmarok](http://sk.wikipedia.org/wiki/Ke%C5%BEmarok_%28okres%29)

**Región:** [Spiš](http://sk.wikipedia.org/wiki/Spi%C5%A1_%28regi%C3%B3n%29)

**Počet obyvateľov:** (k 31.12.2016): 6 578 obyvateľov prihlásených k trvalému pobytu v meste

**Hustota:** 188,89 obyv./km²

**Nadmorská výška**(stred mesta): 631 metrov n. m.

Mesto Spišská Belá je tvorené z dvoch katastrálnych území:

k.ú. Spišská Belá: celková výmera – 3 035,1344 ha (z toho zastavané územie – 213, 7677 ha)  
k.ú. Strážky: celková výmera – 358, 8541 ha (z toho zastavané územie – 19, 8544 ha)

**Prvá písomná zmienka:** 1263

## 3.1 Demografická a sociologická charakteristika mesta Spišská Belá

Pri kompletizovaní, vyhodnotení a spracovaní základných sociologických demografických údajov mesta Spišská Belá sme vychádzali z údajov Štatistického úradu SR, Úradu práce, sociálnych vecí a rodiny, ako aj z údajov získaných z vlastnej evidencie Mestského úradu Spišská Belá.

Tab. č. 1 Demografická charakteristika (stav k 28.2.2017)

|  |  |
| --- | --- |
| Muži | 3254 |
| Ženy | 3324 |
| Počet obyv. spolu | 6578 |

Graf č. 1 – Počet obyvateľov mesta Spišská Belá k 28.02.2017

|  |  |
| --- | --- |
| Predproduktívny vek (0- 14) | 1142 |
| Produktívny vek (15-61) | 4446 |
| Poproduktívny vek (62 a viac) | 990 |
| Počet obyv. spolu | 6578 |

Graf č. 2 – Veková štruktúra obyvateľstva mesta Spišská Belá

Tab. č. 2 Sobáše a rozvody na území mesta Spišská Belá

|  |  |  |  |
| --- | --- | --- | --- |
| k 31.12. | 2014 | 2015 | 2016 |
| Počet sobášov | 94 | 92 | 119 |
| Počet rozvodov | 32 | 28 | 40 |
| Počet živonarodených detí | 74 | 85 | 89 |
| Počet zomretých | 62 | 52 | 62 |

Graf č. 3 – Sobáše a rozvody na území mesta Spišská Belá

**Národnostná a etnická štruktúra obyvateľov**

Tab. č. 3 Národnostná a etnická štruktúra obyvateľov mesta Spišská Belá k 28.2.2017

|  |  |
| --- | --- |
| NÁRODNOSŤ | Počet obyvateľov |
| Slovenská národnosť | 6568 |
| Česká národnosť | 6 |
| Ukrajinská národnosť | 3 |
| Maďarská národnosť | 1 |
| Rómska národnosť | 0 |

#### Zdroj: Vlastné štatistické údaje

Zo štatistických údajov vyplýva, že zloženie obyvateľstva mesta Spišská Belá je heterogénne (rôznorodé), s veľkou prevahou slovenskej národnosti (99,85%), k českej národnosti sa hlásilo 0,09% obyvateľstva a k inej národnosti 0,06 % obyvateľstva.

**Religiózne zloženie obyvateľstva mesta Spišská Belá**

Tab. č. 4 Religiózne zloženie obyvateľstva mesta Spišská Belá

|  |  |  |  |
| --- | --- | --- | --- |
| NÁBOŽENSKÉ VIEROVYZNANIE | Muži | Ženy | Spolu |
| Rímskokatolícka cirkev | 2 549 | 2 705 | 5 254 |
| Gréckokatolícka cirkev | 39 | 41 | 80 |
| Pravoslávna cirkev | 4 | 2 | 6 |
| Evanjelická cirkev augsburského vyznania | 95 | 108 | 203 |
| Reformovaná kresťanská cirkev | 0 | 1 | 1 |
| Evanjelická cirkev metodistická | 5 | 0 | 5 |
| Apoštolská cirkev | 1 | 0 | 1 |
| Bratská jednota baptistov | 0 | 2 | 2 |
| Cirkev adventistov siedmeho dňa | 1 | 3 | 4 |
| Kresťanské zbory | 0 | 1 | 1 |
| Náboženská spoločnosť Jehovovi svedkovia | 43 | 51 | 94 |
| Cirkev Ježiša Krista Svätých neskorších dní | 2 | 2 | 4 |
| Bez vyznania | 199 | 128 | 327 |
| Iné | 5 | 6 | 11 |
| Nezistené | 235 | 159 | 394 |

#### Zdroj: Aktuálne dostupné údaje Štatistického úradu SR k 28.02.2017

**Vzdelanostná štruktúra obyvateľov mesta Spišská Belá**

Tab. č. 5 Vzdelanostná štruktúra obyvateľov mesta Spišská Belá

|  |  |  |  |
| --- | --- | --- | --- |
| Najvyššie dosiahnuté vzdelanie | muži | ženy | Spolu |
| Základné | 482 | 625 | 1 107 |
| Učňovské (bez maturity) | 586 | 338 | 924 |
| Stredné odborné (bez maturity) | 343 | 217 | 560 |
| Úplné stredné učňovské (s maturitou) | 136 | 75 | 211 |
| Úplné stredné odborné (s maturitou) | 574 | 705 | 1 279 |
| Úplné stredné všeobecné | 102 | 160 | 262 |
| Vyššie odborné vzdelanie | 31 | 41 | 72 |
| Vysokoškolské bakalárske | 62 | 118 | 180 |
| Vysokoškolské magisterské, inžinierske, doktorské | 156 | 242 | 398 |
| Vysokoškolské doktorandské | 8 | 7 | 15 |
| Vysokoškolské spolu | 226 | 367 | 593 |

#### Zdroj: Aktuálne dostupné údaje Štatistického úradu SR k 28.02.2017

**Vývoj počtu obyvateľstva mesta Spišská Belá**

Tab. č. 6 Vývoj počtu obyvateľstva

|  |  |
| --- | --- |
| Rok | Počet obyvateľov |
| 2014 | 6401 |
| 2015 | 6 484 |
| 2016 | 6 569 |
| K 28.02.2017 | 6 578 |

#### Zdroj: Vlastné spracovanie na základe údajov MsÚ

Z hore uvedených tabuliek a grafov vyplýva, že zloženie obyvateľstva mesta Spišská Belá tak z národnostného ako aj z etnického pohľadu je heterogénne, t. j. zmiešané, pričom prevažnú časť obyvateľstva tvorí obyvateľstvo, hlásiace sa k slovenskej národnosti a rímskokatolíckemu vierovyznaniu. Z pohľadu vzdelanostného prevažnú časť obyvateľstva tvoria obyvatelia s úplným stredným odborným vzdelaním s maturitou. Z pohľadu celkového počtu obyvateľstva mesto Spišská Belá vykazuje v posledných rokoch vzrastajúcu tendenciu.

## 3.2 Sociálna charakteristika mesta Spišská Belá

Podľa ukazovateľov v meste Spišská Belá bolo v roku 2016 registrovaných 494 uchádzačov o zamestnanie (UoZ), z toho 223 žien a 271 mužov. Pre porovnanie, miera evidovanej nezamestnanosti sa oproti predchádzajúcim rokom relatívne znižuje.

Tab. č. 7 Počet uchádzačov o zamestnanie v meste Spišská Belá

|  |  |  |  |
| --- | --- | --- | --- |
| UCHÁZDAČI O ZAMESTNANIE k 31.12. | 2014 | 2015 | 2016 |
| UoZ muži | 345 | 314 | 276 |
| UoZ ženy | 236 | 237 | 223 |
| UoZ spolu | 581 | 551 | 494 |
| UoZ so zdravotným postihnutím | 18 | 14 | 10 |
| UoZ absolventi | 54 | 39 | 33 |
| UoZ znevýhodnení všetci | 526 | 467 | 424 |
| UoZ dlhodobo evidovaní | 296 | 237 | 214 |
| UoZ s neukončeným vzdelaním | 11 | 10 | 11 |
| UoZ so základným vzdelaním | 179 | 168 | 149 |
| UoZ so stredoškolským vzdelaním | 369 | 339 | 302 |
| UoZ s vysokoškolským vzdelaním | 22 | 34 | 32 |
| UoZ spolu | 581 | 551 | 494 |

#### Zdroj: Údaje ÚPSVaR Kežmarok

Tabuľka č. 8 Počet detí nad ktorými bola nariadená náhradná rodinná starostlivosť formou ústavnej starostlivosti (počet detí s trvalým pobytom v meste Spišská Belá)

|  |  |  |  |
| --- | --- | --- | --- |
| STAV V DANOM ROKU k 31.12. | 2014 | 2015 | 2016 |
| Reedukačné centrá | 0 | 0 | 0 |
| Umiestnené v DeD | 0 | 0 | 0 |
| Ukončenie pobytu v zariadení | 0 | 0 | 0 |

#### Zdroj: Údaje ÚPSVaR Kežmarok

Poznámka ÚPSVaR: v zariadeniach na výkon ústavnej starostlivosti je zo Spišskej Belej umiestnené jedno dieťa od roku 2003, od 2004 roku jedno dieťa a tri deti od roku 2011. Z uvedeného vyplýva, že v roku 2014 – 2016 nebola v žiadnej rodine nariadená ústavná starostlivosť.

Z vyššie uvedeného prehľadu je zrejmé, že počet detí, ktoré sú umiestňované v ústavnej starostlivosti, nemá rastúcu tendenciu, z čoho vyplýva, že i naďalej je potrebné klásť dôraz na rozvoj terénnych a ambulantných služieb pre rodiny s deťmi.

Tab. č. 9 Počet poberateľov sociálnych dávok v meste Spišská Belá

|  |  |  |  |
| --- | --- | --- | --- |
| STAV V DANOM ROKU k 31.12. | 2014 | 2015 | 2016 |
| Poberatelia DvHN | 262 | 290 | 314 |
| Poberatelia štátnych sociálnych dávok | 1257 | 1252 | 1241 |
| Poberatelia peňažného príspevku na opatrovanie | 51 | 63 | 73 |
| Poberatelia kompenzačných príspevkov | 183 | 204 | 226 |
| Počet držiteľov preukazu ŤZP | 345 | 377 | 409 |

#### Zdroj: ÚPSVaR Kežmarok

Tab. č. 10 Ekonomicky aktívne obyvateľstvo

|  |  |
| --- | --- |
| **Z obyvateľstva v produktívnom veku podiel ekonomicky aktívnych** | **Percentuálny podiel** |
| Muži | 72,50% |
| Ženy | 60,40% |
| Spolu | 66,50% |
| Z obyvateľstva v poproduktívnom veku podiel ekonomicky aktívnych | 2,80% |

#### Zdroj: Aktuálne dostupné údaje Štatistického úradu SR k 28.02.2017

****

ANALÝZA STAVU A ÚROVNE POSKYTOVANÝCH SOCIÁLNYCH

SLUŽIEB V MESTE SPIŠSKÁ BELÁ

# 4. ANALÝZA STAVU A ÚROVNE POSKYTOVANÝCH SOCIÁLNYCH SLUŽIEB V MESTE SPIŠSKÁ BELÁ

Sociálne služby môže poskytovateľ sociálnej služby poskytovať len na základe zápisu do registra poskytovateľov, ktorý vedie vyšší územný celok (VÚC). Poskytovateľom sociálnej služby môže byť obec, právnická osoba zriadená alebo založená obcou, právnická osoba zriadená alebo založená vyšším územným celkom (tzv. verejní poskytovatelia) alebo iná osoba (tzv. neverejní poskytovatelia), ktorým môže byť napríklad podnikateľský subjekt alebo organizácia tzv. tretieho sektora.

Analýza stavu a úrovne poskytovaných sociálnych služieb v meste spišská Belá vychádza aj z vyhodnotenia Komunitného plánu sociálnych služieb 2011-2014.

## 4.1 Analýza poskytovateľov sociálnych služieb

V tejto podkapitole sú zhrnuté údaje, týkajúce sa sociálnej oblasti okresu a konkrétne mesta Spišská Belá. Vybranými ukazovateľmi v oblasti sociálnoprávnej ochrany detí a sociálnej kurately, štátnych sociálnych dávok, poskytovania sociálnych služieb sme sa snažili vytvoriť čo najkomplexnejší obraz o tejto oblasti.

Vo všeobecnosti sa dá konštatovať, že jednotlivec a rodina nachádzajúca sa v sociálnej núdzi – poberatelia dávok v hmotnej núdzi sú práve kategóriou ohrozenou chudobou. Sociálnu intervenciu treba vnímať teda pragmaticky v súvislostiach práv a povinností a pomoc je potrebné stavať na zásluhovosti a aktivite ľudí nachádzajúcich sa v núdzi . Pri tejto problematike je potrebné venovať pozornosť aj ostatným skupinám obyvateľstva na ostatné skupiny obyvateľstva, ktoré sa možno nenachádzajú v núdzi, ale na jej okraji. Pomoc a sociálnu politiku je potrebné vyvážene plánovať na podporu všetkých obyvateľov mesta.

Východiskom k spracovaniu analýzy stavu poskytovaných sociálnych služieb boli dostupné údaje mesta Spišská Belá, Prešovského samosprávneho kraja, údaje získané osobným, telefonickým a elektronickým kontaktom s poskytovateľmi sociálnych služieb od Úradu práce sociálnych vecí a rodiny v Kežmarku.

Sociálne služby na území mesta Spišská Belá sú poskytované verejnými a neverejnými poskytovateľmi sociálnych služieb v zmysle zák. č. 448/2008 Z. z. o sociálnych službách a o zmene a doplnení zákona č.455/1991 Zb. o živnostenskom podnikaní (živnostenský zákon) v znení neskorších predpisov.

Sociálna služba môže byť poskytovaná ambulantnou formou, terénnou formou, pobytovou formou alebo inou formou podľa nepriaznivej sociálnej situácie a prostredia, v ktorom sa fyzická osoba zdržiava. Sociálnu službu možno poskytovať aj inou formou, najmä telefonicky alebo s použitím telekomunikačných technológií, ak je to účelné.

V zmysle zákona o sociálnych službách má poskytovanie sociálnych služieb v prirodzenom prostredí klienta prednosť pred pobytovou formou. Z uvedeného dôvodu sa kladie a aj v budúcnosti bude klásť dôraz na rozvoj ambulantných a terénnych sociálnych služieb, čo je aj v súlade s Národnými prioritami rozvoja sociálnych služieb na obdobie rokov 2015 – 2020.

Sociálne služby podľa druhu sú:

* sociálne služby na zabezpečenie nevyhnutných podmienok na uspokojovanie základných životných potrieb v zariadeniach
* sociálne služby na podporu rodiny s deťmi
* sociálne služby na riešenie nepriaznivej sociálnej situácie z dôvodu ťažkého zdravotného postihnutia, nepriaznivého zdravotného stavu alebo z dôvodu dovŕšenia dôchodkového veku
* sociálne služby s použitím telekomunikačných technológií
* podporné služby

Sociálne služby možno účelne a vhodne spájať.

**4.1.1 Sociálne služby na území mesta Spišská Belá**

Tab. č. 11 Poskytovatelia sociálnych služieb

|  |  |  |  |
| --- | --- | --- | --- |
| Poskytovateľ:  verejný (V), neverejný (N) | Druh sociálnej služby | Forma sociálnej služby | Kapacita |
| Mesto Spišská Belá | Zariadenie opatrovateľskej služby, Popradská 11, Spišská Belá | pobytová | 10 |
| Mesto Spišská Belá  Spišská katolícka charita (N) | Opatrovateľská služba v byte klienta | terénna | Podľa potreby |
| Spišská katolícka charita (N) | Denný stacionár Spišská Belá (Hviezdoslavova 27) | ambulantná | 18 |
| Mesto Spišská Belá | Denné centrum Spišská Belá (Hviezdoslavova 21) | ambulantná | 45 |
| Mesto Spišská Belá | Základné sociálne poradenstvo | ambulantná | Podľa potreby |
| Kľúč, n.o., Bratislava (N) | Špecializované poradenstvo | ambulantná, terénna | Podľa potreby |
| Mesto Spišská Belá | Nízkoprahová sociálna služba pre deti a rodinu-Face club | ambulantná | 80 |
| Mesto Spišská Belá | Prepravná služba | Terénna | Podľa potreby |

Zdroj: údaje MsÚ Spišská Belá

**4.1.2 Deti integrované do ZŠ so zdravotným postihnutím**

Tab. č. 12 Integrácia detí v základných  školách v Spišskej Belej

|  |  |  |
| --- | --- | --- |
| **Školský rok** | **2015/2016** | **2016/2017** |
| Základná škola J. M. Petzvala | 36 | 31 |
| Základná škola M. R. Štefánika | 17 | 22 |

Zdroj: Vlastné spracovanie na základe údajov MsÚ

V súčasnosti máme na území mesta 53 detí so zdravotným postihnutím integrovaných do bežných škôl. Do

Z

**4.1.3 Prehľad subjektov aktuálne pôsobiacich na podporu rodín s deťmi**

Tab. č. 13 Subjekty pôsobiace na podporu rodín s deťmi v meste Spišská Belá

|  |  |
| --- | --- |
| Subjekt | Druh služby |
| Úrad práce, sociálnych vecí a rodiny, Kežmarok  Oddelenie sociálnoprávnej ochrany detí a sociálnej kurately | Referát poradensko-psychologických služieb |
| Ústredie práce, sociálnych vecí a rodiny Bratislava | Bezplatná telefonická linka pre nahlásenie zneužívania sociálneho systému a zanedbávania starostlivosti o deti.  **0800 191 222** |
| Základná umelecká škola, Spišská Belá | Vzdelávanie v umeleckých  odboroch |
| Základná škola J.M. Petzvala, Spišská Belá | Špecializované poradenstvo |
| Základná škola M.R. Štefánika, Spišská Belá | Špecializované poradenstvo |
| Špeciálna základná škola, Spišská Belá | Špecializované poradenstvo |
| Materská škola, Mierová 1, Spišská Belá | Predškolská príprava |
| Detský domov, Spišská Belá | Pobytová služba |
| Centrum voľného času, Spišská Belá | Záujmová činnosť pre deti a mládež |
| Mestský športový klub, Spišská Belá | Záujmová činnosť pre všetky vekové kategórie |
| Mestský úrad Spišská Belá, Oddelenie kultúry a Regionálne turistické a informačné centrum | Organizovanie celomestských kultúrno spoločenských podujatí |
| Školské kluby pri Základných školách v Spišskej Belej | Príprava na vyučovanie  a záujmové činnosti |
| Mestská polícia, Spišská Belá | Zabezpečovanie verejného poriadku v meste, spolupráca s ďalšími subjektmi pri preventívnych programoch vo vzťahu k deťom a mládeži |
| Obvodné oddelenie PZ Spišská Belá | Spolupráca s ďalšími subjektmi pri preventívnych programoch vo vzťahu k deťom a mládeži |
| Katolícka jednota Slovenska, miestna organizácia Spišská Belá | Práca s rodinou, deťmi, mládežou, návšteva chorých |
| OZ Zlatá rybka, pri ŠZŠ Spišská Belá | Práca s deťmi a mládežou |
| OZ Expression, Spišská Belá | Práca s deťmi a mládežou |
| Iné miestne spolky, obč. združenia a športové kluby | Športová, kultúrna a spoločenská činnosť |

Pozn.: Presné údaje vo vzťahu k početnosti uvedených skupín pre mesto Spišská Belá neexistujú, nakoľko sa štatisticky nezisťujú. Vývojovo sa však predpokladá nárast početnosti tejto sociálnej kategórie.

**4.2 Vyhodnotenie dotazníkového prieskumu sociálnych služieb v meste Spišská Belá**

Samotný proces komunitného plánovania sa zameriava na zistenie potrieb miestnych obyvateľov v oblasti sociálnych služieb, ktoré potom porovnáva s možnosťami a príležitosťami, ktoré sú k dispozícií. Na zistenie potrieb, požiadaviek, pripomienok, názorov a očakávaní bola zvolená dotazníková metóda.

Údaje, získané z dotazníkového prieskumu boli použité ako východisko pre analýzu vývoja potrieb sociálnych služieb a prognózu ich zabezpečovania a zároveň sú súčasťou Komunitného plánu sociálnych služieb mesta Spišská Belá na obdobie rokov 2017 – 2023 s výhľadom na rok 2030.

Otázky dotazníka boli zostavené tak, aby podávali údaje sociologického a demografického charakteru o respondentoch a informácie, potrebné na analýzu ich aktuálnej sociálnej situácie, analýzu stavu poskytovaných sociálnych služieb a analýzu požiadaviek prijímateľov.

Dotazník bol distribuovaný rôznymi formami a prostriedkami v mesiaci apríl – máj 2017.

Z distribuovaných dotazníkov (vrátane elektronicky distribuovaných), sa vrátilo 52 dotazníkov. Vrátené a vyplnené dotazníky sme považovali za prieskumnú vzorku a získané údaje z nich sme brali ako ekvivalent na celkovú populáciu mesta Spišská Belá.

Následne prebiehalo vyhodnotenie dotazníkového prieskumu, v rámci ktorého každá otázka bola vyhodnotená samostatne. Určité otázky boli posudzované aj z hľadiska vzájomného vplyvu.

Dotazníkový prieskum bol zameraný hlavne na dospelú populáciu respondentov.

**4.2.1 Vyhodnotenie dotazníkového prieskumu**

**Otázka č.1:** Vek respondenta bol kategorizovaný do určitých rozmedzí, ale každý mal vyplniť konkrétne svoj vek.

**Otázka č. 2:** Pohlavie

- muž

- žena

Z celkového počtu vrátených dotazníkov vyplnili otázku č. 2 76,92% žien a 23,08% mužov.

**Otázka č. 3:** Ste prijímateľom sociálnej služby?

Z odpovedí na uvedenú otázku sme získali prehľad o reálnej existencii respondentov na trhu sociálnych služieb. Z opýtaných respondentov až 32,69% aktuálne nie je zákazníkom trhu sociálnych služieb, t. z. nie prijímateľom sociálnych služieb. 67,31% respondentom je poskytovaná sociálna služba.

Tento fakt ovplyvní ďalšie časti dotazníka pri otázkach týkajúcich sa hodnotenia spokojnosti alebo dostupnosti už poskytovaných resp. využívaných sociálnych služieb.

**Otázka č. 4:** Máte v súčasnosti nejaký sociálny problém?

Touto otázkou sme skúmali štruktúru respondentov podľa rôznych sociálnych problémov.

Graf č. 4 – Sociálne problémy respondentov

Z uvedeného grafu vyplýva, že z opýtaných respondentov najviac má problém s využívaním voľného času a s uplatňovaním práv a právom chránených záujmov, tzn. majú problém s vybavovaním úradných záležitostí, uplatnením si vlastných práv, nárokov, vyplnením úradných tlačív, žiadosti a vo všeobecnosti s úradným stykom. Ďalším najčastejším sociálnym problémom je problém s mobilitou, ktorý ovplyvňuje problém so starostlivosťou o domácnosť, zabezpečením prípravy stravy a tiež s vykonávaním sebaobslužných úkonov.

**Otázka č. 5:** Aké sociálne služby využívate pri riešení Vášho sociálneho problému a aká je Vaša spokojnosť s nimi?

Cieľom položených otázok bolo zistenie spokojnosti s poskytovanými sociálnymi službami od občanov, ktorí sú už v súčasnosti ich prijímateľmi.

Z prieskumu vyplýva, že respondenti sú s poskytovanými sociálnymi službami spokojní. Respondenti sú najviac spokojní so službami denného centra, denného stacionára, zariadenia opatrovateľskej služby, ako aj s futbalovým štadiónom a telocvičňou. Nespokojnosť so sociálnymi službami vyjadril nízky počet respondentov.

**Otázka č. 6:** Ktoré sociálne služby by podľa Vás boli by ešte potrebné v meste Spišská Belá?

Z odpovedí na uvedenú otázku sme chceli získať prehľad, čo respondentom v našom meste chýba. Väčšina respondentov je so službami v meste spokojných.

**Otázka č. 7:** Ako hodnotíte dostupnosť sociálnych služieb pre obyvateľov?

Graf č. 5 – Dostupnosť sociálnych služieb

Pri hodnotení dostupnosti sociálnych služieb 53,3% respondentov uviedlo spokojnosť s dostupnosťou sociálnych služieb. Menej spokojných respondentov s dostupnosťou sociálnych služieb je 24,4%, pre ich vzdialenosť od bydliska. Sociálne ťažko dostupné sociálne služby z dôvodu cestovania do miesta poskytovania služieb sú pre 8,9% respondentov.

**Otázka č. 8:** V prípade, že využívate sociálne služby uveďte, s akými problémami sa stretávate pri ich využívaní? Popíšte prosím problém a uveďte Vaše návrhy na riešenie daného problému!

Z odpovedí vyplýva, že väčšina respondentov nevyužíva sociálne služby a nestretáva sa s problémami. Podľa prieskumu je najčastejším problémom cestovanie do zdravotníckych zariadení a s cenovo nevyhovujúcou prepravnou službou zdravotníckych subjektov.

**Otázka č. 9:** Ktorým z nasledujúcich skupín obyvateľstva v meste Spišská Belá by podľa Vás mala byť venovaná väčšia pozornosť?

Graf č. 6– Potreba pozornosti

Podľa prieskumu si najväčšiu potrebu pozornosti vyžadujú deti a mládež nielen zo sociálne znevýhodneného prostredia, rodiny s malými deťmi a tiež ľudia s problémami so závislosťou.

**Otázka č. 10:** Priestor na Vaše vyjadrenie. Otázka otvoreného typu s očakávaním všetkého čo v dotazníku sa nenachádza a čo by chceli respondenti oznámiť resp. upozorniť, či nám tlmočiť. Tak ako to aj bolo predpokladané, respondenti dotazníkom daný priestor využívali pre svoje najčastejšie odkazy:

- mesto by malo rozmýšľať nad možnosťou zriadenia polikliniky

- poďakovanie Mestu Spišská Belá za záujem riešiť problémy občanov, za podporné projekty (domček vianočných želaní, beľan-beľanovi, finančné zbierky...)

- zriadenie detských jaslí

- budovanie oddychovej infraštruktúry na aktívne trávenie voľného času

- podpora menších sociálnych projektov aj cez participiálny rozpočet mesta

**Zhrnutie**

Zo záverov a vyhodnotení jednotlivých otázok dotazníkového prieskumu vyplýva hlavne to, že mesto má v blízkej budúcnosti upriamiť pozornosť na sociálne služby pre rodiny s deťmi a tiež ľudí s problémami so závislosťou.

****

SWOT ANALÝZA

# 5 SWOT ANALÝZA

## 5.1 Základná charakteristika SWOT analýzy

Analýza SWOT je analýza vnútorných silných a slabých stránok v súvislosti s vonkajšími príležitosťami a hrozbami v oblasti sociálnych služieb na území mesta Spišská Belá.

**5.2 Analýza SWOT – Spišská Belá**

**1) Analýza SWOT – Všeobecná časť**

|  |  |
| --- | --- |
| SILNÉ STRÁNKY (STRENGTHS) | SLABÉ STRÁNKY (WEAKNESSES) |
| právo na poskytnutie sociálnych služieb | nedostatočne zabezpečená kontinuita zdravotnej a sociálnej starostlivosti pri dlhodobej odkázanosti na pomoc inej osoby |
| garancia zostatku z príjmu pri poskytovaní sociálnych služieb | nedostatočná podporná sieť sociálnych služieb |
| vysoký potenciál „alternatívnej dopravy“ – pešej a cyklistickej | neprepojenosť databázových systémov v sociálnej oblasti (sociálna poisťovňa, úrady práce, zdravotné poisťovne) |
| aktívne náboženské obce pôsobiace v rôznych oblastiach života | slabé finančné ohodnotenie sociálnych pracovníkov a zamestnancov |
| partnerská spolupráca s rôznymi poskytovateľmi sociálnych služieb | nedostatok priestorov vhodných na využívanie sociálnych služieb |
| spĺňanie kvalifikačných predpokladov zamestnancov sociálnych služieb | nepriaznivý demografický vývoj |
| PRÍLEŽITOSTI (OPPORTUNITIES) | **OHROZENIA (THREATS)** |
| cielené opatrenia podľa potrieb obyvateľov | riziko zvyšovania úhrad za sociálne služby |
| podpora svojpomocného riešenia miestnych problémov | dostupnosť sociálnych služieb |
| podpora vzdelávania za účelom zvyšovania zodpovednosti a aktívnej účasti pri riešení životných situácií | absencia nízko prahových, terénnych a ambulantných služieb |
| podpora a rozvoj dobrovoľníctva | zvyšovanie počtu občanov vyžadujúcich sociálne služby |
| holistický (celostný) prístup pri riešení konkrétneho klienta – snaha o čo najväčšiu sebestačnosť | časté zmeny v legislatíve |
| vytvorenie siete sociálnych služieb za účasti verejných a neverejných poskytovateľov | nedostatok finančných prostriedkov |
|  | nedostatok kvalifikovaných odborníkov v sociálnej oblasti |

**2) SWOT analýza sociálnych služieb na riešenie nepriaznivej sociálnej situácie seniorov**

|  |  |
| --- | --- |
| SILNÉ STRÁNKY (STRENGTHS) | SLABÉ STRÁNKY (WEAKNESSES) |
| rozvinutá sieť terénnych a ambulantných sociálnych služieb pre seniorov | chýba bezbariérový prístup do verejných budov |
| vlastné Zariadenie opatrovateľskej služby | chýbajú výťahy vo verejných budovách |
| možnosti využitia sociálnych služieb v dennom stacionári | chýba požičovňa kompenzačných pomôcok |
| aktívne denné centrum pre seniorov | chýba vyhľadávacia činnosť |
| prepravná služba | nedostatok pobytových služieb |
| pozitívny postoj samosprávy k problematike seniorov | nízke dôchodky |
| donášanie stravy (obedov), rozvoz stravy | chýba zariadenie pre seniorov |
| pozornosť mesta pri životných jubileách | individuálne zdravotné bariéry pri realizovaní aktivít |
| poskytovanie základného sociálneho poradenstva a špecializovaného sociálneho poradenstva |  |
| existujúci systém informovanosti o sociálnych službách |  |
| PRÍLEŽITOSTI (OPPORTUNITIES) | **OHROZENIA (THREATS)** |
| zlepšenie spolupráce s ostatnými inštitúciami | nestabilné a nedostatočné financovanie |
| zapájanie sa do dobrovoľníctva a medzigeneračné prepájanie | cenovo neprístupné služby v porovnaní s príjmom niektorých seniorov |
| možnosť čerpania zdrojov z eurofondov | sociálne vyčlenenie seniorov |
| využívanie finančných prostriedkov z iných zdrojov | starnúca populácia, ubúdajúci počet ekonomicky aktívnych obyvateľov pracujúcich v meste |
| inovatívne programy v systéme pomoci pre seniorov | neprepojenosť databázových systémov v sociálnej oblasti |

**3) SWOT analýza sociálnych služieb na riešenie nepriaznivej sociálnej situácie občanov s ŤZP a nepriaznivým zdravotným stavom**

|  |  |
| --- | --- |
| SILNÉ STRÁNKY (STRENGTHS) | SLABÉ STRÁNKY (WEAKNESSES) |
| existencia skupiny zamestnávateľov zamestnávajúca osoby so ZP | obmedzený prístup na trh práce |
| odborný potenciál pre prácu s ľuďmi s postihnutím | nedostatočne rozvinuté služby pre občanov so ZP v oblasti bývania a zamestnanosti |
| základné sociálne poradenstvo a špecializované sociálne poradenstvo | absencia služieb včasnej intervencie |
| prepravná služba | absencia sociálnej rehabilitácie |
| asistencia rodinných príslušníkov pri aktivitách denného života | chýba bezbariérový prístup do budov |
| garantované štátne sociálne dávky (kompenzačné príspevky) | chýba linka dôvery |
| PRÍLEŽITOSTI (OPPORTUNITIES) | **OHROZENIA (THREATS)** |
| využívanie možností financovania z iných zdrojov (fondy, granty a pod.) | nestabilné, nedostatočné financovanie |
| integrácia občanov ŤZP do pracovného procesu a spoločenských aktivít | administratívna náročnosť služieb |
| možnosti vytvorenia ďalších chránených dielní | nespolupráca zo strany cieľovej skupiny |
| dobrovoľníctvo, mimovládne organizácie | nedostatočná osveta a informovanosť o rovnakých právach občanov so ZP pre ich začlenenie do bežného života |
| zvýšená spolupráca medzi poskytovateľmi sociálnych služieb | absencia nespolupráce zo strany cieľovej skupiny v niektorých prípadoch |
| zvýšené vzdelávanie a kvalifikácia personálu sociálnych služieb |  |
| zvyšovanie povedomia cieľovej skupiny o svojich právach |  |
| rozvoj komunitných služieb pre udržanie občanov so ZP v domácom prostredí s podpornými službami |  |

**4) SWOT analýza sociálnych služieb na podporu rodiny s deťmi**

|  |  |
| --- | --- |
| SILNÉ STRÁNKY (STRENGTHS) | SLABÉ STRÁNKY (WEAKNESSES) |
| existujúca sieť predškolskýchzariadení pre deti od 0 – do 6 rokov | nedostatočné zdroje v systémovej finančnej podpore organizácií pracujúcich pre rodiny s deťmi |
| organizovanie podujatí pre rodiny | narastajúci počet rodín v kríze a ohrozených krízou |
| podpora rodín v kríze | absentujúce podporné programy pre talentovanú mládež zo sociálne slabšieho prostredia |
| široká sieť odborného poradenstva | nedostatok adekvátnych pracovných príležitostí |
| zabezpečenie školského stravovania pre deti zo znevýhodneného sociálneho prostredia | nízky počet terénnych sociálnych pracovníkov |
| zmapované rodiny v kríze |  |
| úzka spolupráca s ÚPSVaR |  |
| existencia viacúčelových ihrísk |  |
| existencia voľne dostupných ihrísk a športovísk |  |
| podpora a obnova rodinných pomerov |  |
| tvorba úspor pre deti v detskom domove |  |
| podpora rodín v hmotnej núdzi |  |
| zabezpečená sociálno-právna ochrana deti a mládeže |  |
| Základné sociálne poradenstvo a špecializované sociálne poradenstvo |  |
| PRÍLEŽITOSTI (OPPORTUNITIES) | **OHROZENIA (THREATS)** |
| dobrovoľnícke organizácie ochotné spolupracovať na realizácii programov | nestabilné a nedostatočné financovanie |
| nastavenie systému podpory pre rodiny s deťmi v kríze | absencia spolupráce zo strany niektorých rodičov |
| financovanie z iných zdrojov (fondy, granty a pod.) | sociálna izolácia |
| rozvoj svojpomocného riešenia problémov mladých rodín | násilie v rodinách |
| rozširovanie spolupráce samosprávy s policajným zborom a s ÚPSVaR | finančná neistota v mladých rodinách |
| skvalitnenie sociálnych služieb pre rodiny s deťmi | nezamestnanosť |
| aktívne vyhľadávanie dostupných finančných zdrojov a možnosti financovania aktivity | ohrozený pocit bezpečia |
|  | zadlženosť mladých rodín, narastajúce finančné zaťaženie |
|  | kriminalita mládeže |
|  | nedostatok finančných zdrojov na zriaďovanie nových sociálnych služieb |

**5) SWOT analýza sociálnych služieb na zabezpečenie nevyhnutných podmienok pre občanov ohrozených rizikom sociálneho vylúčenia**

|  |  |
| --- | --- |
| SILNÉ STRÁNKY (STRENGTHS) | SLABÉ STRÁNKY (WEAKNESSES) |
| bezplatná právna pomoc – Centrum  právnej pomoci | nedostatočná ponuka finančne dostupných nájomných bytov |
| rozvinuté základné sociálne poradenstvo, špecializované sociálne poradenstvo | nízka vzdelanostná úroveň |
| možnosť začleňovania sa a integrácie  na princípe zásluhovosti | nedostatok sociálnych zručností |
| modelové a inovatívne programy  v systéme pomoci pre rôzne cieľové  skupiny | nedostatok adekvátnych pracovných príležitostí |
| poskytovanie ošatenia a vybavenia v domácnosti | nedostatočná kapacita terénnych sociálnych služieb v meste |
| spolupráca s tretím sektorom | pasivita zo strany klientov pri riešení vlastných krízových situácií (čakajú na pomoc od mesta) |
| integrácia rómskych spoluobčanov |
| existencia centra voľného času | komunikačné bariéry |
| aktívny prístup cieľovej skupiny pri riešení rôznych problémov | prevencia kriminality |
| humanitárna pomoc MPSVaR SR |  |
| PRÍLEŽITOSTI (OPPORTUNITIES) | **OHROZENIA (THREATS)** |
| pomoc pri riešení problémov | rozšírená drobná kriminalita |
| využitie programu terénny sociálny pracovník | skupiny bez akéhokoľvek príjmu, nárast chudoby |
| aktívne zapájanie klientov do riešenia problémov | nedostatočná informovanosť medzi subjektmi sociálnej sféry o tejto skupine občanov |
| vytváranie podmienok na realizáciu kultúrnych akcií | nedostatočná informovanosť zo strany klientov |
| integrácia segregovaných skupín | závislosti, skúsenosť s drogami maloletých |
| rozvoj nízkoprahových zariadení | izolácia klientov |
| podpora vzdelávania pre segregované skupiny | nedostatočné využitie supervízie |
| využitie fondov z EU | chýbajúce hygienické návyky |
| ponuka programov pre cieľovú skupinu | nedostatok dobrovoľníkov |
| zvyšovanie povedomia cieľovej skupiny o svojich právach, ako aj povinnostiach | skoré materstvo dievčat segregovaných skupín, záškoláctvo |
| zlepšený prístup cieľovej skupiny k trhu práce | nestabilné a nedostatočné financovanie |
| využitie nových nástrojov aktívnych opatrení trhu práce | absencia nespolupráce zo strany cieľovej skupiny v niektorých prípadoch |
|  | zneužívanie sociálnych výhod časťou cieľovej skupiny |
|  | včasná vyhorenosť pracovníkov s cieľovou skupinou |
|  | vysoký podiel nezamestnaných mladých ľudí a dlhodobo nezamestnaných |
|  | hrozby plynúce z nezodpovedného správania sa klientov v rôznych formách závislosti, zadlžených klientov a pod. |

## 5.3 Ciele a priority rozvoja sociálnych služieb v meste Spišská Belá

Na základe deklarovaných požiadaviek a potrieb obyvateľov mesta Spišská Belá, ktoré vychádzajú z výsledkov dotazníkového výskumu, ako aj požiadaviek, ktoré vyplynuli zo stretnutí pracovných skupín, bol pripravený návrh cieľov a priorít rozvoja sociálnych služieb na území mesta Spišská Belá.

Základným cieľom rozvoja služieb v mesta Spišská Belá je zabezpečenie kvalitných sociálnych služieb, v ktorých sa presadzuje ľudskoprávny rozmer a orientácia na potreby a preferencie ich prijímateľov, s dôrazom na ich dostupnosť a prístupnosť, ako aj dlhodobú finančnú udržateľnosť a efektívnosť.

**Cieľ 1.**

**ROZVOJ SOCIÁLNYCH SLUŽIEB SO ZAMERANÍM NA RIEŠENIE NEPRIAZNIVEJ SOCIÁLNEJ SITUÁCIE Z DÔVODU DOVŔŠENIA DÔCHODKOVÉHO VEKU (SENIORI)**

|  |  |  |
| --- | --- | --- |
| Priorita | Opatrenie |  |
| * 1. Zabezpečiť dostupnosť sociálnych služieb a skvalitnenie existujúcich sociálnych služieb   1.1.1 Opatrovateľská služba | 1. Zvýšiť informovanosť o sociálnych službách ako aj o zmenách v legislatíve ovplyvňujúce poskytovanie SS  2. Udržať cenovú dostupnosť sociálnych služieb  3. Rozšíriť kapacitu terénnych, ambulantných a pobytových sociálnych služieb  4. Podpora absentujúcich sociálnych služieb – zriadenie Centra sociálnych služieb  5. Podpora prepojenia systému sociálnych služieb a zdravotnej starostlivosti v súlade s platnou legislatívou  6. Uspokojovať narastajúci dopyt po terénnych, ambulantných sociálnych službách  7. Poskytovať domácu opatrovateľskú službu podľa konkrétnych potrieb prijímateľov  8. Vytváranie podmienok na zotrvanie prijímateľa SS do prirodzeného rodinného prostredia alebo komunity – individuálna práca v rámci rozvojového plánu, rešpektujúc potreby, schopnosti a túžby prijímateľa  9. Vyhľadávacia činnosť, sociálne poradenstvo, masmediálna komunikácia | |
| Realizátor:  Mesto Spišská Belá | Časový harmonogram:  1-3, 5-9: 2017-2023  4: 2018-2020 | Finančné zdroje: rozpočet mesta, štátny rozpočet, EŠIF (EÚ) |
| 1.2 Skvalitnenie činnosti denného centra | 1. Začlenenie seniorov do spoločenského života, zvýšiť ich kvalitu života, budovanie vzájomných vzťahov, budovanie medzigeneračných vzťahov  2. Podpora aktivít zdravého starnutia obyvateľstva, predĺženia sebestačnosti a psychickej sviežosti seniorov  3. Aktivizácia seniorov – ponuka a dostupnosť voľno časových aktivít, prednášková činnosť, výlety, liečebno-rehabilitačný pobyt pre seniorov  4. rekonštrukcia súčasných priestorov cenného centra, resp. vytvorenie nových priestorov pre Denné centrum  5. Sociálne poradenstvo, informovanosť o sociálnych službách ako aj o zmenách v legislatíve v sociálnej oblasti | |
| Realizátor:  Mesto Spišská Belá | Časový harmonogram:  1, 2, 3, 5: 2017-2023  4: 2019-2021 | Finančné zdroje: rozpočet mesta, štátny rozpočet, EŠIF (EÚ), granty, sponzorstvo |
| 1.3 Zabezpečiť dostupnosť sociálnych služieb a skvalitnenie existujúcich sociálnych služieb v Zariadení opatrovateľskej služby | 1. Zvyšovanie kvality poskytovaných sociálnych služieb  2. Udržanie cenovej dostupnosti sociálnych služieb  3. Rozšírenie kapacity a rekonštrukcia priestorov súčasného zariadenia, resp. vybudovanie nových priestorov v rámci plánovaného Centra sociálnych služieb  4. Sociálne poradenstvo, informovanosť o zmenách v legislatíve v sociálnej oblasti  5. Zvýšenie počtu spoločenských podujatí | |
| Realizátor:  Mesto Spišská Belá | Časový harmonogram:  1, 2, 4, 5: 2017-2023  3: 2018-2021 | Finančné zdroje: rozpočet mesta, štátny rozpočet, EŠIF (EÚ), granty |

**Cieľ 2. ROZVOJ SOCIÁLNYCH SLUŽIEB SO ZAMERANÍM NA RIEŠENIE NEPRIAZNIVEJ SOCIÁLNEJ SITUÁCIE Z DÔVODU ŤAŽKÉHO ZDRAVOTNÉHO POSTIHNUTIA A NEPRIAZNIVÉHO ZDRAVOTNÉHO STAVU**

|  |  |  |  |
| --- | --- | --- | --- |
| Priorita | | Opatrenie |  |
| 2.1 Bezbariérovosť a uľahčenie života podmienok mobility a prepravy | | Zabezpečiť bezbariérový prístup do verejných budov a bezbariérové premiestnenie sa po verejných komunikáciách, skvalitnenie života ŤZP občanov v oblasti mobility | |
| Realizátor:  Mesto Spišská Belá | | Časový harmonogram:  2017-2023 | Finančné zdroje: rozpočet mesta, granty a účelové štátne dotácie |
| 2.2 Zamestnanie osôb s ŤZP, podporovanie zamestnania osôb s ŤZP | | Vytváranie pracovných miest pre ŤZP. Zvýšenie kvality života, finančná istota, pocit užitočnosti, eliminácia apatických myšlienok | |
| Realizátor:  Mesto Spišská Belá | | Časový harmonogram:  2017-2023 | Finančné zdroje: rozpočet mesta, štátny rozpočet, EŠIF (EÚ), granty |
| 2.3 Deinštitucionalizácia sociálnych služieb pre občanov s ŤZP | | 1. Podporovanie zotrvania občana s ŤZP vo svojom prirodzenom prostredí. Zvýšenie kvality života, samostatnosť, psychická vyrovnanosť, istota  2. Sociálna rehabilitácia  3. Pomoc občanom odkázaným na konkrétny druh sociálnej služby v ambulantnej, terénnej a pobytovej forme | |
| Realizátor:  Mesto Spišská Belá | | Časový harmonogram:  1-3: 2017-2023 | Finančné zdroje: rozpočet mesta, štátny rozpočet, EŠIF (EÚ), granty |
| 2.4 Pomoc rodinám s deťmi so zdravotným postihnutím | | 1. Komplexná a individuálna pomoc deťom so zdravotným postihnutím odkázaným na konkrétny druh sociálnej služby  2. Sociálne poradenstvo, informovanosť o sociálnych službách ako aj o zmenách v legislatíve v sociálnej oblasti  3. Vyhľadávacia činnosť, vedenie evidencie ŤZP detí  4. Vyhľadávanie možností finančnej pomoci takýmto rodinám | |
| Realizátor:  Mesto Spišská Belá | | Časový harmonogram:  1-5: 2017-2023 | Finančné zdroje: rozpočet mesta, štátny rozpočet, EŠIF (EÚ), granty a sponzorstvo |
| 2.5 Poskytovanie prepravnej služby | 1. Zvyšovanie kvality poskytovanej prepravnej služby  2. Udržanie cenovej dostupnosti  3. Sociálne poradenstvo, informovanosť o dostupnosti a podmienkach prepravnej služby  4. Postupne rozširovanie okruhu klientov | | |
| Realizátor:  Mesto Spišská Belá | Časový harmonogram:  1-3: 2017-2023 | | Finančné zdroje: rozpočet mesta |

**Cieľ 3.ROZVOJ SOCIÁLNYCH SLUŽIEB SO ZAMERANÍM NA RODINY S DEŤMI**

|  |  |  |
| --- | --- | --- |
| Priorita | Opatrenie |  |
| 3.1 Pomoc rodinám s deťmi | 1. Socializácia detí, aktívne trávenie voľného času, skvalitnenie života rodinám, rozvíjanie talentu, výmena skúseností a názorov  2. Vyhľadávacia činnosť  3. Sociálne poradenstvo, individuálne riešenie problémov  4. Podpora tretieho sektora zaoberajúceho sa prácou s deťmi a mládežou  5. Podpora terénnej sociálnej práce  6. Zapojenie verejnosti do pomoci ľuďom v núdzi „Beľan-Beľanovi“  7. Podpora Face klubu ako nízkoprahového centra pre mladých  8. Podpora dobrovoľníctva najmä mladých ľudí  9. Spolupráca so školami - neformálne vzdelávanie mladých ľudí  10. Zriadenie Komunitného centra  11. Vypracovanie Koncepcie práce s mládežou v Spišskej Belej | |
| Realizátor:  Mesto Spišská Belá | Časový harmonogram:  1-11: 2017-2023 | Finančné zdroje: účelové dotácie, rozpočet mesta, štátny rozpočet, EŠIF |
| 3.2 Prevencia nežiaducich javov u detí a mládeže | 1. Prevencia a eliminácia rôznych druhov závislostí u detí a mládeže 2. Prevencia a eliminácia páchania trestnej činnosti 3. Sociálne poradenstvo, spolupráca s rodičmi, odporúčania 4. Preventívne prednášky, zážitkové aktivity (LARPY), inšpiratívne stretnutia s inými mladými 5. Vypracovanie Koncepcie práce s mládežou v Spišskej Belej 6. Vytvorenie nových priestorov pre aktivity určené pre deti a mládež vo Face clube 7. Zriadenie Komunitného centra | |
| Realizátor:  Mesto Spišská Belá, dobrovoľníci | Časový harmonogram:  1-5: 2017-2023  6: 2018-2019  7: 2018-2021 | Finančné zdroje: účelové dotácie, rozpočet mesta, štátny rozpočet, ESIF, ESF, rôzny granty a účelové dotácie |

**Cieľ 4. ROZVOJ SOCIÁLNYCH SLUŽIEB SO ZAMERANÍM NA ZABEZPEČENIE ZÁKLADNÝCH ŽIVOTNÝCH PODMIENOK PRE OSOBY V ŤAŽKÝCH ŽIVOTNÝCH SITUÁCIÁCH**

|  |  |  |
| --- | --- | --- |
| **Priorita** | **Opatrenie** |  |
| 4.1 Pomoc marginálnym skupinám | 1. Rozvoj sociálnych služieb na uspokojovanie základných životných potrieb.  2. Skvalitnenie života osôb v núdzi, zabezpečenie prístrešia, stravy a ošatenia pre každého v núdzi  3. Prevencia nežiaducich životných návykov a spôsobu života  4. Sociálne poradenstvo, špecializované sociálne poradenstvo  5. Individuálny prístup riešenie problémov, informovanosť o zákonných nárokoch  6. Aktívna vyhľadávacia činnosť, vedenie evidencie  7. Zavedenie inštitútu osobitného príjemcu pre výplatu dávky v hmotnej núdzi , prídavku na dieťa – účelové využitie štátnych sociálnych dávok  8. Podpora terénnej sociálnej práce  9. Zriadenie komunitného centra  10. Pomoc iných ľudí v rámci projektu „Beľan-Beľanovi“  11. Realizáciou preventívnych aktivít znižovať počet osôb ohrozených sociálnym vylúčením alebo s obmedzením schopnosti sa spoločensky začleniť a samostatne riešiť problémy pre svoje životné návyky a spôsob života, žijúcich na hranici chudoby  12. Informovanosť o finančnej gramotnosti  13. Spolupráca so zástupcami Úradu splnomocnenca vlády pre rómske komunity SR a IA MPSVR SR za účelom odstraňovania marginalizácie (TSP a TP)  14. Vytváranie nových pracovných miest prostredníctvom národných projektov  15. Aktivizovanie a socializácia rodín zo sociálne znevýhodneného prostredia, rodín v hmotnej núdzi a rodín s nízkymi príjmami | |
| Realizátor:  Mesto Spišská Belá | Časový harmonogram:  1-15: 2017-2023  Okrem 9 - 2018-2021 | Finančné zdroje: rozpočet mesta, štátny rozpočet, EŠIF, iné granty |

**Cieľ 5. INFORMOVANOSŤ**

|  |  |  |
| --- | --- | --- |
| Priorita | Opatrenie |  |
| 5.1 Informovanosť verejnosti o sociálnych službách | 1. Skvalitnenie informovanosti verejnosti o realizovaných projektoch v sociálnej oblasti  2. Zvýšenie informovanosti o poskytovaných sociálnych službách  3. Informovanosť o zmenách v legislatíve v sociálnej oblasti | |
| Realizátor:  Mesto Spišská Belá | Časový harmonogram: priebežne | Finančné zdroje: rozpočet mesta |

**Cieľ 6. ĽUDSKÉ ZDROJE**

|  |  |  |
| --- | --- | --- |
| Priorita | Opatrenie |  |
| 6.1 Rozvoj ľudských zdrojov | 1. Skvalitnenie systému rozvoja ľudských zdrojov v oblasti poskytovaných soc. služieb. Zvýšenie efektivity a kvality odborne vykonanej práce v sociálnej oblasti.  2. Uskutočňovanie programu supervízie za účelom zvýšenia odbornej úrovne a kvality poskytovaných sociálnych služieb  3. Ďalšie vzdelávanie a prehlbovanie kvalifikácie odborných zamestnancov mesta.  4. Zabezpečenie dostatočného odmeňovania odborne kvalifikovaných zamestnancov v sociálnej oblasti  5. zabezpečenie dostatočného počtu kvalifikovaných opatrovateliek | |
| Realizátor:  Mesto Spišská Belá | Časový harmonogram: priebežne | Finančné zdroje: rozpočet mesta |

## 

## 5.4 Monitoring a hodnotenie

Spôsob vyhodnocovania plnenia Komunitného plánu sociálnych služieb

|  |  |  |
| --- | --- | --- |
| Subjekt vykonávajúci kontrolu | Periodicita | Spôsob vykonania kontroly |
| Riadiaci výbor KPSS | každoročne k 31.12.  kalendárneho roka od  2018 do 2030 | 1. Spracovanie informatívnej  správy  2. Raz ročne monitorovanie  plnenia stratégie KPSS –  podklady poskytnú všetky  relevantné subjekty prostredníctvom  partnerskej spolupráce |
| Široká verejnosť | počas platnosti KPSS na  roky 2017-2030 | Na oficiálnej webovej stránke mesta bude každoročne zverejnená správa o plnení KPSS. |

**ZÁVER**

Komunitný plán sociálnych služieb mesta Spišská Belá na obdobie rokov 2017– 2023 s výhľadom na rok 2030 prioritne podporuje rozvoj sociálnych služieb pre rodiny s deťmi a pre osoby ohrozené sociálnou exklúziou, zameriava sa na podporu tvorby pracovných príležitostí pre občanov s ťažkým zdravotným postihnutím, ako aj na dosiahnutie bezbariérovosti a na rozvoj dobrovoľníctva.

Tento komunitný plán sociálnych služieb tvorí východiskový, strednodobý dokument, ktorý vytvára predpoklady pre plánovanie, financovanie a časové zosúladenie rozvoja sociálnych služieb. Je to otvorený, živý dokument, ktorý flexibilne reaguje na potreby obyvateľov mesta Spišská Belá. Komunitný plán sociálnych služieb sa bude priebežne vyhodnocovať a prispôsobovať sa meniacej sa legislatíve ako aj potrebám obyvateľov mesta.

**ZDROJE A PRAMENE TVORBY A SPRACOVANIA KOMUNITNÉHO PLÁNU SOCIÁLNYCH SLUŽIEB**

MAŘÍKOVÁ, H. - PETRUSEK, M. – VODÁKOVÁ, A. : Velký sociologický slovník. Praha, 1996. ISBN 80-7184-310-5

MATOUŠEK, O. a kol. 2007. Sociální služby. Praha: Portál, 2007. 183 s. ISBN 978- 7367- 310-9. MATOUŠEK, O.: Slovník sociální práce. Praha, 2008. ISBN 978-80-7367-368-0

SKŘÍČKOVÁ, Z. a kol. 2007. Metodika pro plánovánísociálníchslužeb. Praha: Centrum pro komunitní práci, 2007. 112 s. ISBN 978-80-86902-44-9.

STRIEŽENEC, š. Slovník Sociálneho pracovníka, Trnava, 1996 zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov zákon č. 305/2005 Z. z. o sociálno-právnej ochrane detí a o sociálnej kuratele a o zmene a doplnená niektorých zákonov v znení neskorších predpisov zákon č. 36/2005 Z. z. o rodine v znení neskorších predpisov zákon č. 369/1990 Zb. o obecnom zriadení v znení neskorších predpisov

Dokumenty a dostupné údaje mesta Spišská Belá

Dokumenty Štatistického úradu Slovenskej republiky

Dokumenty a dostupné údaje Prešovského samosprávneho kraja

Dokumenty a dostupné údaje ÚPSVaR

**PRÍLOHA**

**Dotazník komunitného plánu poskytovania sociálnych služieb**

Vážení občania Mesta Spišská Belá!

Mesto Spišská Belá sa v rámci prípravy Komunitného plánu sociálnych služieb mesta Spišská Belá na obdobie 2017-2023 s výhľadom do roku 2030 obracia na Vás s prosbou o spoluprácu. Vyplnením dotazníka máte možnosť zapojiť sa do samotného procesu komunitného plánovania. S Vašou pomocou takto dokážeme účinnejšie zistiť nedostatky v doterajšom poskytovaní sociálnych služieb v našom meste. Dotazník je anonymný. Údaje z vyplnených dotazníkov budú použité výlučne pre potreby spracovania Komunitného plánu sociálnych služieb mesta Spišská Belá na obdobie 2017 – 2023 s výhľadom do roku 2030.

Za Váš čas strávený vyplnením dotazníka, Vám ďakujeme a tešíme sa na našu ďalšiu spoluprácu.

**1. Váš vek:** .............................. rokov

**2. Pohlavie:**

o muž

o žena

**3. Ste prijímateľom sociálnej služby?**

o áno

o nie

**4. Máte v súčasnosti nejaký sociálny problém?**

o  nemám problém

o problém s mobilitou

o problém s vykonávaním sebaobslužných úkonov

o problém so zabezpečením prípravy stravy

o problém so starostlivosťou o domácnosť

o problém s uplatňovaním práv a právom chránených záujmov ( vybavovanie úradných záležitostí, pomoc pri vybavovaní osobných dokladov, pri spisovaní a podávaní písomných podaní, vypisovanie tlačív, písomná komunikácia v úradnom jazyku, atď.)

o problém s pracovným uplatnením sa so zdravotným postihnutím

o problém s využívaním voľného času

o problém s bývaním

o problém s komunikáciou

o problém so zabezpečením osobnej starostlivosti o dieťa

o iné (prosíme konkretizovať): ........................................................................................................

**5. Aké sociálne služby využívate pri riešení Vášho sociálneho problému a aká je Vaša spokojnosť s nimi?**

.........................................................................................................................................................

..........................................................................................................................................................

**6. Ktoré sociálne služby by podľa Vás boli ešte potrebné v meste Spišská Belá?**

..........................................................................................................................................................

..........................................................................................................................................................

**7. Ako hodnotíte dostupnosť sociálnych služieb pre obyvateľov v meste a v okolitom regióne?**

o som spokojná/ý

o menej spokojná/ý (sociálne služby sú vzdialenejšie od môjho bydliska)

o skôr nespokojná/ý (sociálne služby sú ťažko dostupné, musím cestovať do miesta poskytovania služieb)

o nespokojná/ý (sociálne služby sú priam nedostupné)

o neviem posúdiť

**8. V prípade, že využívate sociálne služby uveďte, s akými problémami sa stretávate pri ich využívaní? Popíšte prosím problém a uveďte Vaše návrhy na riešenie daného problému!**

o  nevyužívam sociálne služby

o využívam sociálne služby – mám problém ...................................................................................

riešenie ........................................................................................................................................

..............................................................................................................................................

**9. Ktorým z nasledujúcich skupín obyvateľstva v meste Spišská Belá by podľa Vás mala byť venovaná väčšia pozornosť?**

o rodiny s malými deťmi

o deti a mládež

o deti a mládež zo sociálne znevýhodneného prostredia

o seniori/dôchodcovia

o osoby so zdravotným postihnutím

o bezdomovci

o deti z detského domova

o ľudia s problémami so závislosťou

**10. Priestor na Vaše vyjadrenie – tu máte možnosť napísať, čo považujete v tejto súvislosti za dôležité (čo v dotazníku nie je)**

..............................................................................................................................................................................................................................................................................................................................................................................................................................................................................

Ďakujeme za Váš čas, ktorý ste venovali vyplneniu tohto dotazníka!